text:
Mateo
Tradukshon Mundu di Nobo
MAT 1:1
Esaki ta e buki di e historia di Hesukristu, yu di David, yu di Abraham:
MAT 1:2 Abraham tabata tata di Isak;
Isak tabata tata di Yakòb;
Yakòb tabata tata di Huda i su rumannan;
MAT 1:3 Huda tabata tata di Peres i Zera, ku el a haña ku Tamar;
Peres tabata tata di Hesron;
Hesron tabata tata di Ram;
MAT 1:4 Ram tabata tata di Aminadab;
Aminadab tabata tata di Nason;
Nason tabata tata di Salmon;
MAT 1:5 Salmon tabata tata di Boas, ku el a haña ku Rahab;
Boas tabata tata di Obed, ku el a haña ku Rut;
Obed tabata tata di Isaí;
MAT 1:6 Isaí tabata tata di Rei David.
David tabata tata di Sálomon, ku el a haña ku e esposa di Urías;
MAT 1:7 Sálomon tabata tata di Rehoboam;
Rehoboam tabata tata di Abías;
Abías tabata tata di Asa;
MAT 1:8 Asa tabata tata di Yehosafat;
Yehosafat tabata tata di Yehoram;
Yehoram tabata tata di Uzías;
MAT 1:9 Uzías tabata tata di Yotam;
Yotam tabata tata di Akas;
Akas tabata tata di Ezekías;
MAT 1:10 Ezekías tabata tata di Manases;
Manases tabata tata di Amon;
Amon tabata tata di Yosías;
MAT 1:11 Yosías tabata tata di Yekonías i su rumannan, ku a nase tempu di e deportashon pa Babilonia.
MAT 1:12 Despues di e deportashon pa Babilonia, Yekonías a bira tata di Sealtiel;
Sealtiel tabata tata di Zorobabel;
MAT 1:13 Zorobabel tabata tata di Abiud;
Abiud tabata tata di Eliakim;
Eliakim tabata tata di Azor;
MAT 1:14 Azor tabata tata di Sadòk;
Sadòk tabata tata di Akim;
Akim tabata tata di Eliud;
MAT 1:15 Eliud tabata tata di Eleazar;
Eleazar tabata tata di Matan;
Matan tabata tata di Yakòb;
MAT 1:16 Yakòb tabata tata di Hose, esposo di Maria, mama di Hesus, kende nan a yama Kristu.
MAT 1:17 Pues, for di Abraham te na David tabatin na tur 14 generashon, for di David te na e deportashon pa Babilonia tabatin 14 generashon i for di e deportashon pa Babilonia te na Kristu tabatin 14 generashon.
MAT 1:18 Awor bon, e nasementu di Hesukristu a bai di e manera akí: Miéntras ku su mama, Maria, tabata komprometé pa kasa ku Hose, Maria a sali* na estado pa medio di spiritu santu promé ku nan a kasa.
MAT 1:19 Sinembargo, su esposo, Hose, tabata un hòmber hustu, i e no kier a brongosá Maria públikamente. P’esei e tabatin intenshon di divorsiá* di dje sekretamente.
MAT 1:20 Ma despues ku el a pensa riba e kosnan akí, un angel di Yehova* a aparesé na dje den un soño i a bis’é: “Hose, yu di David, no tene miedu di kasa ku Maria* pa motibu ku el a sali na estado, pasobra esei a tuma lugá pa medio di spiritu santu.
MAT 1:21 Lo e duna lus na un yu hòmber, i bo mester yam’é Hesus, pasobra lo e salba su pueblo di nan pikánan.”
MAT 1:22 Tur esaki realmente a sosodé pa loke Yehova a papia pa medio di su profeta por a kumpli, ora el a bisa:
MAT 1:23 “Wak! Un bírgen lo sali na estado i lo e duna lus na un yu hòmber, i nan lo yam’é Emanuel,” ku tradusí ta nifiká: “Dios Ta ku Nos.”
MAT 1:24 E ora ei Hose a lanta for di soño i a hasi manera e angel di Yehova a indik’é, i el a hiba su esposa kas.
MAT 1:25 Ma e no a tene relashon kuné, sino te despues ku el a duna lus na un yu hòmber; i el a yama e yu Hesus.
Bai ariba òf skohe i lesa òf komentá
MAT 2:1
Despues ku Hesus a nase na Bètlehèm di Hudea den e dianan di Rei* Heródes,* algun astrólogo* di Oriente a bini Herúsalèm
MAT 2:2 i a puntra: “Na unda esun ku a nase komo rei di e hudiunan ta? Pasobra nos a mira su strea ora nos tabata na Oriente, i nos a bini pa rindi homenahe na dje.”
MAT 2:3 Ora Rei Heródes i henter Herúsalèm a tende esaki, nan a bira tur aribabou.
MAT 2:4 I el a reuní tur saserdote prinsipal i eskriba* di e pueblo i a kuminsá puntra nan na unda e Kristu* lo mester a nase.
MAT 2:5 Nan a bis’é: “Na Bètlehèm di Hudea, pasobra esaki ta loke e profeta a skirbi:
MAT 2:6 ‘I abo, o Bètlehèm di e tera di Huda, sigur no ta e stat di mas insignifikante den bista di e gobernadornan di Huda, pasobra for di bo lo sali un gobernador ku lo guia mi pueblo Israel.’”
MAT 2:7 E ora ei Heródes a manda yama e astrólogonan den sekreto, i el a buska moda di saka for di nan na ki tempu presis e strea a aparesé.
MAT 2:8 Anto ora el a manda nan Bètlehèm, el a bisa nan: “Bai i buska e mucha tur kaminda, i ora boso hañ’é, bini bèk serka mi pa laga mi sa unda e ta, ya asina mi tambe por bai rindi homenahe na dje.”
MAT 2:9 Despues ku nan a tende e rei, nan a sigui nan kaminda, i ata e strea ku nan a mira ora nan tabata na Oriente! Esaki a bai nan dilanti te ora el a yega kaminda e mucha tabata i a keda para riba e lugá ei.
MAT 2:10 Ora nan a mira e strea para, nan a bira masha kontentu.
MAT 2:11 Anto ora nan a drenta den e kas, nan a mira e mucha huntu ku su mama, Maria, i nan a kai na rudia i rindi homenahe na dje. Tambe nan a habri nan kahanan di tesoro i dun’é regalo: oro, sensia blanku* i mira.*
MAT 2:12 Ma komo ku Dios a spièrta nan den un soño pa no bolbe serka Heródes, nan a bai nan pais bèk via un otro ruta.
MAT 2:13 Despues ku nan a bai, e angel di Yehova a aparesé den un soño na Hose i a bis’é: “Lanta ariba, kue e mucha ku su mama i hui bai Egipto, i keda ayanan te ora mi bisa bo pa bini bèk, pasobra Heródes tin idea di laga buska e mucha pa mat’é.”
MAT 2:14 Pues, e anochi ei Hose a lanta bai Egipto ku e mucha i ku e mucha su mama.
MAT 2:15 Anto el a keda einan te dia Heródes a muri. Esaki a kumpli ku loke Yehova a papia pa medio di su profeta, ora el a bisa: “For di Egipto mi a yama mi yu.”
MAT 2:16 Awor, ora Heródes a mira ku e astrólogonan a nèk e, el a bira masha furioso i a manda mata tur mucha hòmber di dos aña di edat bai abou na Bètlehèm i den henter e region ei banda. E edat akí tabata kuadra ku e tempu ku e astrólogonan a bis’é ku nan a mira e strea.
MAT 2:17 E ora ei loke profeta Yeremías a papia di dje a kumpli:
MAT 2:18 “A tende un stèm na Rama, yoramentu i gran lamento; ta Rakel ta yora su yunan, i e no ke aseptá konsuelo, pasobra su yunan no t’ei mas.”
MAT 2:19 Ora Heródes a muri, e angel di Yehova a aparesé na Hose den un soño na Egipto
MAT 2:20 i a bis’é: “Lanta ariba, kue e mucha ku su mama i bai e tera di Israel bèk, pasobra esnan ku tabata buska e mucha pa mata* a muri.”
MAT 2:21 Di manera ku el a lanta i bai e tera di Israel bèk ku e mucha i ku e mucha su mama.
MAT 2:22 Ma ora el a tende ku Arkelao tabata reina komo rei di Hudea na lugá di su tata, Heródes, el a haña miedu di bai einan. Ademas, komo ku Dios a spièrt’é den un soño, el a bai e teritorio di Galilea
MAT 2:23 i a bai biba den un stat ku yama Názarèt, pa asina loke e profetanan a papia por a kumpli: “Lo e* ser yamá nazareno.”
Bai ariba òf skohe i lesa òf komentá
MAT 3:1
Anto Huan Boutista a bini i tabata prediká den e desierto* di Hudea,
MAT 3:2 bisando: “Arepentí, pasobra e Reino di shelu a yega serka.”
MAT 3:3 De echo, Huan ta esun ku profeta Isaías a papia di dje ku e palabranan akí: “Skucha! Tin un hende ta grita den desierto: ‘Prepará e kaminda di Yehova! Drecha e kaminda su dilanti.’”
MAT 3:4 Ma e hòmber akí, Huan, tabata bisti paña di lana di kamel ku un faha di kueru na su sintura; ademas, su kuminda tabata dalakochi i stropi di abeha di mondi.
MAT 3:5 Anto hende di Herúsalèm, di henter Hudea i di henter e área rònt di Riu Hordan a sali bai serka dje;
MAT 3:6 i e tabata batisá e hendenan den Riu Hordan, i nan tabata konfesá nan pikánan abiertamente.
MAT 3:7 Ora el a mira ku hopi fariseo* i saduseo* tabata bini na e lugá di boutismo, el a bisa nan: “Rasa di kolebra venenoso! Ta ken a bisa boso ku boso por skapa di e rabia di Dios ku ta na kaminda?
MAT 3:8 Mihó boso produsí fruta ku ta mustra ku boso a arepentí!
MAT 3:9 I no tribi di bisa den boso mes: ‘Ta Abraham ta nos tata,’ pasobra mi ta bisa boso ku Dios por duna Abraham yu for di e piedranan akí.
MAT 3:10 E hacha ta poné kaba na rais di e palu. Pues, lo kap tur palu ku no ta pari bon fruta i tira nan den kandela.
MAT 3:11 Ami di mi parti ta batisá boso ku awa pa motibu ku boso a arepentí, ma Esun ku ta bini despues di mi ta mas fuerte ku mi, i mi no ta digno di kita su sandalia. É lo batisá boso ku spiritu santu i ku kandela.
MAT 3:12 E skòp pa separá trigu for di bagas ta den su man, i lo e hasi su plenchi di bati trigu limpi limpi. I lo e rekohé su trigu i pon’é den mangasina, ma e bagas lo e kima ku kandela ku no por paga.”
MAT 3:13 Anto Hesus a bini for di Galilea serka Huan na Riu Hordan pa Huan batis’é.
MAT 3:14 Ma Huan a purba di strob’é, bisand’e: “Ta ami ta esun ku mester laga abo batisá mi, anto abo ta bini serka mi?”
MAT 3:15 Hesus a kontest’é: “Laga bai asina e biaha akí. Ta apropiá pa di e manera akí nos kumpli ku tur loke ta hustu.” E ora ei Huan no a strob’é mas.
MAT 3:16 Despues ku Hesus a batisá, el a sali mesora for di awa, i shelu a habri, i Huan a mira e spiritu di Dios baha riba dje manera un palomba.
MAT 3:17 Tambe tabatin un stèm for di shelu ku a bisa: “Esaki ta mi Yu stimá, esun ku tin mi aprobashon.”
Bai ariba òf skohe i lesa òf komentá
MAT 4:1
Anto e spiritu a hiba Hesus den desierto, i Diabel a purba di hink’é den tentashon.
MAT 4:2 Despues ku Hesus a yuna 40 dia i 40 anochi, el a haña hamber.
MAT 4:3 Den e dianan ei, e Tentadó a bini i a bis’é: “Si bo ta yu di Dios, bisa e piedranan akí bira pan.”
MAT 4:4 Ma Hesus a kontest’é: “Ta pará skirbí: ‘Hende no mester biba di pan so, sino tambe di tur palabra ku ta sali for di boka di Yehova.’”*
MAT 4:5 Anto Diabel a bai kuné na e stat santu i a pon’é para riba e parti mas haltu di e muraya di tèmpel
MAT 4:6 i a bis’é: “Si bo ta yu di Dios, tira bo kurpa abou, pasobra ta pará skirbí: ‘Lo e duna su angelnan òrdu relashoná ku bo, i nan lo karga bo den nan man pa bo no dal bo pia kontra un piedra.’”
MAT 4:7 Hesus a bis’é: “Ta pará skirbí tambe: ‘No pone Yehova bo Dios na prueba.’”
MAT 4:8 Atrobe Diabel a bai kuné na un seru masha haltu mes i a mustr’é tur e reinonan di mundu i nan gloria
MAT 4:9 i a bis’é: “Tur esaki lo mi duna bo si bo hinka rudia i adorá mi.”*
MAT 4:10 E ora ei Hesus a bis’é: “Bai for di aki, Satanas! Pasobra ta pará skirbí: ‘Ta Yehova bo Dios bo tin ku adorá, i ta na e so bo tin ku rindi sirbishi sagrado.’”
MAT 4:11 Anto Diabel a bai lag’é, i angelnan a bini i kuminsá sirbi Hesus.
MAT 4:12 Awor bon, ora Hesus a tende ku Huan a keda arestá, el a kue kaminda pa Galilea.
MAT 4:13 Ademas, despues ku el a sali for di Názarèt, el a bai establesé su mes na Kapernaum, banda di laman,* den e region di Zebulon i Naftalí,
MAT 4:14 pa asina loke profeta Isaías a papia por a kumpli, ora el a bisa:
MAT 4:15 “O Galilea di e nashonnan, tera di Zebulon i tera di Naftalí, kantu di kaminda di laman,* na otro banda di Riu Hordan!
MAT 4:16 E pueblo ku ta biba den skuridat a mira un lus grandi; pa loke ta esnan ku ta biba den un region di sombra ku ta produsí morto, lus a bria riba nan.”
MAT 4:17 For di e tempu ei padilanti, Hesus a kuminsá prediká i bisa: “Arepentí, pasobra e Reino di shelu a yega serka.”
MAT 4:18 Segun ku e tabata kana kantu di Laman* di Galilea, el a mira dos ruman—Simon, ku nan tabata yama Pedro, i su ruman Andres—ta tira reda den laman, pasobra nan tabata piskadó.
MAT 4:19 I el a bisa nan: “Sigui mi, i lo mi hasi boso piskadó di hende.”
MAT 4:20 Mesora nan a laga nan redanan i a siguié.*
MAT 4:21 Djei el a sigui kana i a mira dos otro ruman, Santiago i Huan, den boto huntu ku nan tata, Zebedeo, ta drecha nan redanan, i el a yama nan tambe.
MAT 4:22 Mesora nan a laga e boto i nan tata i a siguié.
MAT 4:23 Anto el a pasa den henter Galilea, miéntras ku e tabata siña hende den nan snoanan i tabata prediká e bon notisia* di Reino i kura tur sorto di malesa i tur sorto di enfermedat ku e hendenan tabatin.
MAT 4:24 I e notisia tokante dje a plama den henter Siria; i nan a trese tur hende ku tabata malu serka dje—hende ku tabatin vários malesa i doló—i tambe hende poseí pa demoño, hende ku tabata kai djimpi i esnan lam, i el a kura nan tur.
MAT 4:25 Komo resultado, gran kantidat di hende a siguié for di Galilea, Dekápolis, Herúsalèm, Hudea i for di otro banda di Riu Hordan.
Bai ariba òf skohe i lesa òf komentá
MAT 5:1
Ora Hesus a mira e multitut, el a subi e seru, i despues ku el a kai sinta, su disipelnan a bini serka dje.
MAT 5:2 Anto el a kuminsá siña nan, bisando:
MAT 5:3 “Felis ta esnan ku ta konsiente di nan nesesidat spiritual,* ya ku e Reino di shelu ta di nan.
MAT 5:4 Felis ta esnan ku ta tristu, ya ku nan lo haña konsuelo.
MAT 5:5 Felis ta esnan ku tin un genio suave, ya ku nan lo haña* e tera.
MAT 5:6 Felis ta esnan ku tin hamber i set pa hustisia, ya ku nan lo ser satisfasé.
MAT 5:7 Felis ta esnan miserikòrdioso, ya ku nan lo haña miserikòrdia.
MAT 5:8 Felis ta esnan di kurason puru, ya ku nan lo mira Dios.
MAT 5:9 Felis ta esnan pasífiko,* ya ku nan lo ser yamá yu di Dios.
MAT 5:10 Felis ta esnan ku a ser persiguí pa motibu ku nan ta hasi loke ta hustu, ya ku e Reino di shelu ta di nan.
MAT 5:11 Felis boso ta ora hende ta insultá boso i ta persiguí boso i ta saka tur sorto di mentira malisioso kontra boso pa mi motibu.
MAT 5:12 Sea kontentu i bula di alegria, ya ku boso rekompensa den shelu ta grandi, pasobra ta asina nan a persiguí e profetanan promé ku boso.
MAT 5:13 Boso ta e salu di tera, pero si salu pèrdè su smak, kiko lo dun’é su smak bèk? E no ta sirbi pa nada mas ku pa tira afó i pa hende pasa trapa riba dje.
MAT 5:14 Boso ta e lus di mundu. No por skonde un stat ora e ta situá riba un seru.
MAT 5:15 Un hende no ta sende un lampi i tap’é ku un makutu; mas bien, e ta pon’é riba un kándelar, i e ta lusa tur hende den kas.
MAT 5:16 Asina tambe, laga boso lus bria dilanti di hende, pa asina nan por mira boso obranan ekselente i duna gloria na boso Tata ku ta den shelu.
MAT 5:17 No kere ku mi a bini pa kaba ku Lei òf ku siñansa di e Profetanan.* Mi no a bini pa kaba ku nan, sino pa kumpli ku nan,
MAT 5:18 pasobra di bèrdat mi ta bisa boso ku shelu i tera tin mas chèns di kaba na nada ku un lèter di mas chikitu òf pida di un lèter di Lei kaba na nada sin ku tur loke tin pará skirbí den dje sosodé.
MAT 5:19 P’esei, ken ku kibra un di e mandamentunan ménos importante akí i siña otro hende hasi meskos, lo no ta digno di drenta e Reino di shelu.* Ma ken ku kumpli ku nan i siña nan na otro hende, sí lo ta digno di drenta e Reino di shelu.*
MAT 5:20 Pasobra mi ta bisa boso ku si boso hustisia no ta superior na loke e eskriba- i fariseonan ta praktiká, boso sigur lo no drenta e Reino di shelu.
MAT 5:21 Boso a tende ku a bisa nos antepasadonan: ‘No mata; ma ken ku mata lo tin ku duna kuenta na korte di hustisia.’
MAT 5:22 Ma ami ta bisa boso ku ken ku keda rabiá ku su ruman, lo tin ku duna kuenta na korte di hustisia. Pero ken ku despresiá su ruman ku un palabra baho, lo tin ku duna kuenta na Korte Supremo,* miéntras ku ken ku bisa: ‘Abo, bobo ku no ta sirbi pa nada!,’ lo kore riesgo di haña e kastigu di kandela di Gehena.*
MAT 5:23 P’esei, si bo trese bo ofrenda na altar, i einan bo kòrda ku bo ruman tin algu kontra bo,
MAT 5:24 laga bo ofrenda einan, dilanti di altar, i bai. Hasi pas ku bo ruman promé, i despues, ora bo bini bèk, duna bo ofrenda.
MAT 5:25 Sea lihé pa drecha asuntu ku e hende ku entregá un keho kontra bo, miéntras ku bo ta huntu kuné riba kaminda pa bai korte, pa e no entregá bo na hues, i hues entregá bo na e sirbidó di korte, i esaki tira bo den prizòn.
MAT 5:26 Mi ta sigurá bo: Lo bo no sali for di ei den sino te dia ku bo kaba di paga delaster un sèn pretu.*
MAT 5:27 Boso a tende den pasado: ‘No kometé adulterio.’*
MAT 5:28 Pero ami ta bisa boso ku ken ku sigui wak un muhé ku pashon, ya kaba a kometé adulterio kuné den su kurason.
MAT 5:29 Awor bon, si bo wowo drechi ta pone bo trompeká,* sak’é tira afó. Pasobra mihó bo pèrdè parti di bo kurpa, ku henter bo kurpa keda tirá den Gehena.
MAT 5:30 Asina tambe, si bo man drechi ta pone bo trompeká, kap e benta afó. Pasobra mihó bo pèrdè parti di bo kurpa, ku henter bo kurpa resultá den Gehena.
MAT 5:31 Ademas, boso a tende den pasado: ‘Ken ku divorsiá di su esposa, lag’é duna su esposa un karta di divorsio.’
MAT 5:32 Ma ami ta bisa boso ku ken ku divorsiá di su esposa, si no ta pa motibu ku e esposa a kometé fornikashon,* ta pone su esposa kore e riesgo di kometé adulterio, i ken ku kasa ku e muhé divorsiá akí ta kometé adulterio.
MAT 5:33 Ademas, boso a tende ku a bisa nos antepasadonan: ‘No hura i keda sin kumpli; mas bien, kumpli ku e promesanan solèm ku bo a hasi na Yehova.’
MAT 5:34 Ma ami ta bisa boso: No hura mes, ni pa shelu, pasobra e ta e trono di Dios;
MAT 5:35 ni pa tera, pasobra e ta e banki pa su pia; ni pa Herúsalèm, pasobra e ta e stat di e gran Rei.
MAT 5:36 No hura ni pa bo kabes,* pasobra ni un drachi di kabei bo no por hasi blanku òf pretu.
MAT 5:37 Simplemente, laga boso ‘sí’ ta sí, i boso ‘nò,’ nò; pasobra tur loke ta mas ku esei ta bini di e Malbado.*
MAT 5:38 Boso a tende den pasado: ‘Wowo pa wowo i djente pa djente.’
MAT 5:39 Ma ami ta bisa boso: No resistí e hende malbado; mas bien, si un hende dal bo un wanta na banda drechi di bo kara, bira e otro banda di kara tambe p’e.
MAT 5:40 I si un hende ke hiba bo dilanti di korte pa haña bo paña djabou, lag’é bai ku bo paña djariba tambe,
MAT 5:41 i si un hende ku tin outoridat obligá bo bai ún kilometer kuné, bai dos kilometer kuné.
MAT 5:42 Esun ku pidi bo algu, dun’é, i esun ku ke fia serka bo,* no bira lomba p’e.
MAT 5:43 Boso a tende den pasado: ‘Stima bo próhimo i odia bo enemigu.’
MAT 5:44 Ma ami ta bisa boso: Sigui stima boso enemigunan i hasi orashon pa esnan ku ta persiguí boso,
MAT 5:45 pa boso por demostrá ku boso ta yu di boso Tata ku ta den shelu, ya ku e ta laga su solo sali riba mal hende i bon hende i ta laga awa kai riba hende hustu i inhustu.
MAT 5:46 Pasobra si boso ta stima esnan ku ta stima boso, ki rekompensa boso tin? Akaso e kobradónan di belasting* tambe no ta hasi meskos?
MAT 5:47 I si boso ta kumindá boso rumannan so, kiko ekstraordinario boso ta hasi? Akaso hende di e nashonnan tambe no ta hasi meskos?
MAT 5:48 P’esei anto, boso mester ta perfekto,* meskos ku boso Tata selestial ta perfekto.
Bai ariba òf skohe i lesa òf komentá
MAT 6:1
Tene masha kuidou pa boso no praktiká boso obranan di hustisia dilanti di hende djis pa nan mira boso, sino boso lo no haña ningun rekompensa serka boso Tata ku ta den shelu.
MAT 6:2 P’esei, ora bo ta duna limosna,* no supla tròmpèt pa anunsiá esei, manera e hipókritanan ta hasi den snoa i riba kaya pa hende glorifiká nan. Di bèrdat mi ta bisa boso: Nan a haña nan rekompensa kompleto kaba.
MAT 6:3 Pero abo, ora bo ta duna limosna, no laga bo man robes sa kiko bo man drechi ta hasi,
MAT 6:4 pa bo limosna por ta den sekreto. Anto bo Tata, ku den sekreto ta mira tur kos, lo rekompensá bo.
MAT 6:5 Ademas, ora boso ta hasi orashon, no sea manera e hipókritanan, pasobra nan gusta para hasi orashon den snoa i na skina di e kayanan prinsipal pa hende mira nan. Di bèrdat mi ta bisa boso: Nan a haña nan rekompensa kompleto kaba.
MAT 6:6 Ma abo, ora bo ta bai hasi orashon, drenta den bo kamber privá i, despues di sera bo porta, hasi orashon na bo Tata ku ta den sekreto. Anto bo Tata, ku den sekreto ta mira tur kos, lo rekompensá bo.
MAT 6:7 I ora bo ta hasi orashon, no keda ripití e mesun palabranan, manera hende di e nashonnan ta hasi, pasobra nan ta imaginá nan ku si nan usa hopi palabra, Dios lo tende nan.
MAT 6:8 Pues, no bira meskos ku nan, pasobra Dios, boso Tata, sa kiko boso tin mester asta promé ku boso pidié.
MAT 6:9 Pues, boso mester hasi orashon asin’akí:
‘Nos Tata ku ta den shelu, bo nòmber sea santifiká.*
MAT 6:10 Laga bo Reino bini. Laga bo boluntat sosodé, meskos ku den shelu, tambe riba tera.*
MAT 6:11 Duna nos awe nos pan di kada dia,
MAT 6:12 i pordoná nos nos debenan,* meskos ku nos tambe a pordoná esnan ku debe nos.
MAT 6:13 I no laga nos kai den tentashon, ma libra nos di e Malbado.’*
MAT 6:14 Pasobra si boso ta pordoná hende nan faltanan, boso Tata selestial tambe lo pordoná boso;
MAT 6:15 ma si boso no ta pordoná hende nan faltanan, boso Tata tampoko lo no pordoná boso faltanan.
MAT 6:16 Ora boso ta yuna, stòp di traha kara tristu manera e hipókritanan, pasobra nan ta deskuidá nan aparensia pa hende por mira ku nan ta yuna. Di bèrdat mi ta bisa boso: Nan a haña nan rekompensa kompleto kaba.
MAT 6:17 Pero abo, ora bo ta yuna, hunta bo kabes ku zeta i laba bo kara,
MAT 6:18 pa no ta hende ta mira ku bo ta yuna, sino bo Tata ku ta den sekreto. Anto bo Tata, ku den sekreto ta mira tur kos, lo rekompensá bo.
MAT 6:19 Stòp di montoná tesoro riba tera, kaminda mòt i frus ta kome nan i kaminda ladron ta kibra drenta i hòrta.
MAT 6:20 Mas bien, montoná tesoro den shelu, kaminda ni mòt ni frus no por kome nan, ni ladron no por kibra drenta i hòrta.
MAT 6:21 Pasobra kaminda bo tesoro ta, einan bo kurason tambe lo ta.
MAT 6:22 Wowo ta lampi di e kurpa. P’esei, si bo wowo ta simpel,* henter bo kurpa lo bria.
MAT 6:23 Ma si bo wowo ta malbado,* henter bo kurpa lo ta den skuridat. Si e lus ku tin den bo realmente ta skuridat, esta un gran skuridat esei lo ta!
MAT 6:24 Ningun hende no por ta esklabo di dos doño, pasobra sea lo e odia esun i stima e otro òf lo e pega na esun i despresiá e otro. Boso no por ta esklabo di Dios i di Rikesa.
MAT 6:25 P’esei mi ta bisa boso: Stòp di ta anshá pa boso bida,* esta, kiko boso lo kome òf kiko boso lo bebe, òf pa boso kurpa, esta, kiko boso lo bisti. Akaso bida no ta mas importante ku kuminda i kurpa mas importante ku paña?
MAT 6:26 Opservá e paranan di shelu bon; nan no ta sembra ni kosechá ni warda kuminda den mangasina. Tòg boso Tata selestial ta alimentá nan. Boso no ta bal mas ku nan? 27 Kua di boso, ni maske kuantu e ansha, por rèk su bida un krenchi?*
MAT 6:28 Ademas, pakiko ansha tokante kiko pa bisti? Siña un lès for di e manera ku e flornan di mondi ta krese; nan no ta traha duru ni nan no ta traha tela;
MAT 6:29 ma mi ta bisa boso ku ni Rei Sálomon den tur su gloria no a bisti manera un di e flornan akí.
MAT 6:30 Awor bon, si ta asina Dios ta bisti yerba di mondi, ku awe t’ei i mañan ta ser tirá den kandela, kuantu mas lo e no bisti boso, hende di poko fe?
MAT 6:31 P’esei, no sea nunka anshá i puntra: ‘Kiko nos lo kome?’ òf: ‘Kiko nos lo bebe?’ òf: ‘Kiko nos lo bisti?’
MAT 6:32 Pasobra tur e kosnan akí ta loke e nashonnan ta kore tras di dje. Ma boso Tata selestial sa ku boso tin mester di tur e kosnan akí.
MAT 6:33 Sigui buska anto promé e Reino i e hustisia di Dios, i lo e duna boso tur e kosnan akí.
MAT 6:34 Pues no sea nunka anshá pa e dia di mañan, pasobra e dia di mañan lo tin su mes inkietutnan. Kada dia tin su mes problemanan.
Bai ariba òf skohe i lesa òf komentá
MAT 7:1
Stòp di husga, pa boso no ser husgá,
MAT 7:2 pasobra ku e huisio ku boso ta husga, boso lo ser husgá, i ku e midí ku boso ta midi, nan lo midi pa boso.
MAT 7:3 Pakiko anto bo ta wak e splenter den wowo di bo ruman ma no ta tuma nota di e balki den bo mes wowo?
MAT 7:4 Òf kon bo por bisa bo ruman: ‘Laga mi saka e splenter for di bo wowo,’ miéntras ku tin un balki den bo mes wowo?
MAT 7:5 Hipókrita! Saka e balki for di bo mes wowo promé; e ora ei lo bo mira kla kon pa saka e splenter for di wowo di bo ruman.
MAT 7:6 No duna kachó loke ta santu ni tira boso pèrla pa porko, pa nan no trapa nan bou di nan pata i bira habraká boso.
MAT 7:7 Sigui pidi, i boso lo risibí; sigui buska, i boso lo haña; sigui bati na porta, i lo habri pa boso.
MAT 7:8 Pasobra ken ku pidi ta risibí, i ken ku buska ta haña, i ken ku bati na porta, lo habri p’e.
MAT 7:9 Akaso tin un di boso ku si su yu pidié pan, e ta dun’é un piedra?
MAT 7:10 Òf si e pidié un piská, e ta dun’é un kolebra?
MAT 7:11 P’esei, si boso mes ku ta malbado sa di duna boso yunan bon regalo, kuantu mas boso Tata ku ta den shelu! E sigur lo duna kos bon na esnan ku pidié.
MAT 7:12 P’esei, tur loke boso ke pa hende hasi ku boso, boso tambe mester hasi ku nan. De echo, esaki ta esensia di e siñansanan di Lei i e Profetanan.*
MAT 7:13 Drenta di e porta smal, pasobra e kaminda ku ta hiba na destrukshon ta hanchu i espasioso, i hopi ta esnan ku ta pasa riba dje;
MAT 7:14 miéntras ku e porta ku ta hiba na bida ta smal i e kaminda ta pèrtá, i poko ta esnan ku ta hañ’é.
MAT 7:15 Tene kuidou ku e profetanan falsu ku ta bini serka boso bistí na kueru di karné ma ku di paden ta lobo hambrá.
MAT 7:16 Na nan fruta boso lo rekonosé nan. Akaso hende sa piki drùif for di mata di sumpiña òf figu for di mal yerba?
MAT 7:17 Asina tambe, tur bon palu ta pari bon fruta, ma tur palu putrí ta pari fruta ku no ta sirbi.
MAT 7:18 Un bon palu no por pari fruta ku no ta sirbi; ni un palu putrí no por pari bon fruta.
MAT 7:19 Lo kap tur palu ku no ta pari bon fruta i tira nan den kandela.
MAT 7:20 Pues anto, na nan fruta boso lo rekonosé e hendenan ei.
MAT 7:21 No ta tur hende ku bisa mi: ‘Señor, Señor,’ lo drenta e Reino di shelu, sino esun ku ta hasi e boluntat di mi Tata ku ta den shelu.
MAT 7:22 Hopi hende lo bisa mi riba e dia ei: ‘Señor, Señor, nos no a profetisá den bo nòmber, saka demoño den bo nòmber i hasi hopi obra poderoso* den bo nòmber?’
MAT 7:23 Sinembargo, lo mi bisa nan públikamente e ora ei: ‘Mi no konosé boso! Bai for di mi, hasidónan di maldat!’
MAT 7:24 P’esei, tur hende ku tende e palabranan akí di mi i kumpli ku nan lo ta manera un hòmber prudente ku a traha su kas riba baranka.
MAT 7:25 I áwaseru a kai duru i tabatin inundashon, i bientu a supla i suta kontra e kas ei, ma e kas no a basha abou, pasobra su fundeshi tabata trahá riba baranka.
MAT 7:26 Ademas, tur hende ku tende e palabranan akí di mi i no kumpli ku nan lo ta manera un hòmber bobo ku a traha su kas riba santu.
MAT 7:27 I áwaseru a kai duru i tabatin inundashon, i bientu a supla i bati e kas ei, i el a basha abou i keda kompletamente destruí.”
MAT 7:28 Awor bon, ora Hesus a kaba di papia e palabranan akí, e multitut a keda babuká di su manera di siña hende,
MAT 7:29 pasobra e tabata siña nan manera un persona ku tin outoridat* i no manera nan eskribanan.
Bai ariba òf skohe i lesa òf komentá
MAT 8:1
Despues ku Hesus a baha for di e seru, gran kantidat di hende a siguié.
MAT 8:2 I un hòmber ku tabatin lepra* a yega serka dje, bùig su dilanti i bis’é: “Señor, si bo ke, bo por kura mi.”
MAT 8:3 Di manera ku Hesus a saka su man, mishi kuné i bis’é: “Mi ke. Sea kurá.” I mesora e hòmber a kura di su lepra.
MAT 8:4 Anto Hesus a bis’é: “Wak pa bo no konta ningun hende; ma bai, laga e saserdote wak bo i hasi e ofrenda ku Moises a preskribí, komo prueba pa e saserdotenan ku bo a kura.”
MAT 8:5 Ora Hesus a drenta Kapernaum, un ofisial di ehérsito a aserk’é i suplik’é:
MAT 8:6 “Señor, mi sirbidó ta drumí lam na kas, i e tin masha hopi doló.”
MAT 8:7 Hesus a bis’é: “Ora mi yega einan, lo mi kur’é.”
MAT 8:8 E ofisial di ehérsito a kontest’é: “Señor, mi no ta digno pa laga bo bini bou di mi dak, pero djis papia un palabra i mi sirbidó lo kura.
MAT 8:9 Pasobra mi tambe ta un hòmber ku ta kai bou di outoridat di otro hende, i mi tin sòldá bou di mi mando. I mi ta bisa esun akí: ‘Bai!’ i e ta bai, i un otro: ‘Bini!’ i e ta bini, i na mi esklabo: ‘Hasi esaki!’ i e ta hasié.”
MAT 8:10 Ora Hesus a tende esei, el a keda asombrá i a bisa esnan ku tabata siguié: “Mi ta bisa boso e bèrdat: Mi no a haña ningun hende den Israel ku un fe asina grandi.
MAT 8:11 Ma mi ta bisa boso ku hopi hende lo bini for di ost i wèst, i nan lo sinta kome na mesa ku Abraham, Isak i Yakòb den e Reino di shelu,
MAT 8:12 miéntras ku lo tira e yunan di Reino den e skuridat ku tin pafó. Ei ta kaminda nan lo yora i morde riba djente.”
MAT 8:13 Anto Hesus a bisa e ofisial di ehérsito: “Bai numa. Laga sosodé ku bo konforme bo fe.” I na e momento ei su sirbidó a kura.
MAT 8:14 I ora Hesus a drenta kas di Pedro, el a mira Pedro su suegra drumí malu ku keintura.
MAT 8:15 Di manera ku el a mishi ku man di e suegra i e keintura a kita. Anto e suegra a lanta i kuminsá sirbié.
MAT 8:16 Ma despues ku a bira anochi, e hendenan a trese hopi hende poseí pa demoño serka Hesus; i ku un simpel palabra el a saka e spiritunan for di nan i a kura tur ku tabata malu,
MAT 8:17 pa asina loke profeta Isaías a papia por a kumpli, ora el a bisa: “E mes a tuma nos enfermedatnan riba dje i a karga nos dolónan.”
MAT 8:18 Ora Hesus a mira un multitut di hende rònt di dje, el a duna su disipelnan òrdu pa krusa bai na otro banda di laman.
MAT 8:19 I un eskriba a aserk’é i bis’é: “Maestro, lo mi sigui bo unda ku bo bai.”
MAT 8:20 Ma Hesus a bis’é: “Zoro* tin hòl i para di shelu tin nèshi, ma e Yu di hende no tin kaminda pa pone su kabes.”
MAT 8:21 Anto un otro disipel a bis’é: “Señor, permití mi bai dera mi tata promé.”
MAT 8:22 Hesus a kontest’é: “Keda sigui mi, i laga e mortonan dera nan morto.”
MAT 8:23 Anto Hesus i su disipelnan a subi den un boto.
MAT 8:24 Diripiente a lanta un bientu fuerte riba laman, di manera ku e olanan tabata bati kontra e boto i yen’é ku awa; ma Hesus tabata na soño.
MAT 8:25 I nan a bin lant’é i bis’é: “Señor, salba nos, nos ta serka di muri!”
MAT 8:26 Ma el a bisa nan: “Pakiko boso tin tantu miedu asina, hende di poko fe?” Anto el a lanta, skual bientu i laman, i esakinan a kalma kompletamente.
MAT 8:27 Anto e disipelnan a keda asombrá i a bisa: “Ta ken esaki? Asta bientu i laman ta obedes’é!”
MAT 8:28 Ora Hesus a yega na otro banda di laman, den region di e gadarenonan,* el a topa dos hòmber poseí pa demoño ta sali for di santana. Nan tabata asina feros ku ningun hende no tabatin e kurashi di pasa di e kaminda ei.
MAT 8:29 I nan a grita: “Kiko nos tin di haber ku bo, Yu di Dios? Bo a bini akinan pa kastigá* nos promé ku e tempu stipulá?”
MAT 8:30 Pero hopi leu for di nan tabatin un trupa di porko ta kome.
MAT 8:31 Di manera ku e demoñonan a kuminsá suplik’é: “Si bo ta bai saka nos, manda nos den e trupa di porko.”
MAT 8:32 Pues, el a bisa nan: “Bai!” Nan a sali i a drenta den e porkonan, i henter e trupa a saka un kareda, bula for di baranka, kai den laman i hoga.
MAT 8:33 Pero e wardadónan di porko a kore limpi bai i, ora nan a drenta den e stat, nan a konta tur loke a pasa, inkluso e asuntu di e hòmbernan poseí pa demoño.
MAT 8:34 I henter e stat a sali bin topa Hesus, i despues ku nan a mir’é, nan a pidié mashá pa e bai for di nan region.
Bai ariba òf skohe i lesa òf komentá
MAT 9:1
Pues, el a subi e boto, krusa bai na otro banda di laman i a yega su mes stat.
MAT 9:2 I algun hende a trese un hòmber lam serka dje drumí riba un kama. Ora Hesus a mira nan fe, el a bisa e hòmber lam: “Ánimo, mi yu! Bo pikánan ta pordoná.”
MAT 9:3 Anto algun di e eskribanan a pensa den nan mes: “E hòmber akí ta blasfemá Dios.”
MAT 9:4 Komo ku Hesus tabata sa kiko nan tabata pensa, el a bisa nan: “Pakiko boso ta pensa maldat den boso kurason?
MAT 9:5 Kiko ta mas fásil pa bisa: ‘Bo pikánan ta pordoná,’ òf: ‘Lanta para i kana’?
MAT 9:6 Ma pa boso sa ku e Yu di hende tin outoridat riba tera pa pordoná piká . . . ,” el a bira bisa e hòmber lam e ora ei: “Lanta para, kue bo kama i bai bo kas.”
MAT 9:7 Anto el a lanta para i bai su kas.
MAT 9:8 Ora e multitut a mira esaki, nan a haña masha miedu, i nan a glorifiká Dios, esun ku a duna hende tal outoridat.
MAT 9:9 Anto ora Hesus tabata bai for di einan, el a mira un hòmber ku yama Mateo sintá den ofisina di belasting, i el a bis’é: “Sigui mi.”* Anto Mateo a lanta i a siguié.
MAT 9:10 Mas despues, ora Hesus tabata sinta kome na mesa den kas di Mateo, hopi kobradó di belasting i pekadó a bin sinta kome huntu kuné i su disipelnan.
MAT 9:11 Pero ora e fariseonan a mira esaki, nan a puntra su disipelnan: “Dikon boso maestro ta kome ku kobradó di belasting i pekadó?”
MAT 9:12 Ora el a tende nan, el a bisa: “Hende bon di salú no tin mester di dòkter, ma hende malu sí.
MAT 9:13 Bai anto, i siña loke esaki ta nifiká: ‘Mi ke miserikòrdia i no sakrifisio.’ Pasobra mi no a bini pa yama hende hustu, sino pekadó.”
MAT 9:14 Anto e disipelnan di Huan a bini serka dje i a puntr’é: “Pakiko nos ku e fariseonan tin kustumber di yuna, ma bo disipelnan sí no ta yuna?”
MAT 9:15 Hesus a bisa nan: “Akaso amigu di e brùidehòm tin motibu pa lamentá tanten ku e brùidehòm ta serka nan? Ma lo bini dia ku lo kita e brùidehòm for di nan, i e ora ei nan lo yuna.
MAT 9:16 Ningun hende no sa kose lapi di paña nobo riba un paña bieu, pasobra e paña nobo lo kremp i e sker lo bira pió.
MAT 9:17 Tampoko hende no sa pone biña nobo den saku di biña* bieu. Si nan hasié, e saku di biña lo rementá i e biña lo basha abou i e saku di biña lo bai pèrdí. Mas bien, hende ta pone biña nobo den saku di biña nobo, i tur dos ta keda konserbá.”
MAT 9:18 Miéntras ku e tabata bisa nan e kosnan akí, un kabesante di snoa a bini serka dje i bùig su dilanti i bis’é: “Ya mi yu muhé mester ta morto kaba, pero bin pone bo man riba dje, i lo e bolbe biba.”
MAT 9:19 Anto Hesus a lanta para i siguié, i su disipelnan a bai huntu kuné.
MAT 9:20 I un muhé ku tabatin 12 aña ta sufri di un sangramentu a aserk’é di patras i mishi ku zòm di su paña,
MAT 9:21 pasobra e muhé tabata blo bisa den su mes: “Si mi djis mishi ku su paña, mi ta bira bon.”
MAT 9:22 Hesus a drei wak patras, i ora el a mir’é, el a bis’é: “Ánimo, mi yu! Bo fe a kura bo.” I for di e momento ei e muhé a bira bon.
MAT 9:23 Awor bon, ora Hesus a drenta kas di e kabesante di snoa i a mira e tokadónan di flùit i e konmoshon ku tabata reina den e multitut,
MAT 9:24 el a bisa: “Sali pafó, pasobra e mucha muhé no a muri; ta na soño e ta.” Ma nan a harié.
MAT 9:25 Asina ku e multitut a sali pafó, el a drenta i kue e mucha su man tene, i e mucha a lanta para.
MAT 9:26 Naturalmente, e notisia akí a plama den henter e region ei.
MAT 9:27 Ora Hesus tabata bai for di einan, dos hòmber siegu a siguié, i nan tabata grita, bisando: “Tene miserikòrdia di nos, Yu di David!”
MAT 9:28 Despues ku Hesus a drenta un kas, e hòmbernan siegu a bini serka dje, i el a puntra nan: “Boso tin fe ku mi por habri boso wowo?” Nan a kontest’é: “Sí, Señor.”
MAT 9:29 E ora ei el a mishi ku nan wowo i a bisa: “Laga sosodé ku boso konforme boso fe.”
MAT 9:30 Anto nan a haña nan bista. I Hesus a taha nan estriktamente: “Mira pa ningun hende no haña sa di e kos akí.”
MAT 9:31 Ma despues ku nan a sali pafó, nan a plama e notisia tokante dje den henter e region ei.
MAT 9:32 Awor bon, ora nan tabata sali bai, algun hende a trese serka Hesus un hòmber muda ku tabata poseí pa un demoño;
MAT 9:33 i despues ku Hesus a saka e demoño, e hòmber muda a kuminsá papia. Wèl, e multitut a keda asombrá i a bisa: “Nunka hende a yega di mira un kos asina na Israel.”
MAT 9:34 Ma e fariseonan a bisa: “E ta saka demoño pa medio di e gobernante di demoño.”
MAT 9:35 I Hesus a kuminsá ku un gira den tur stat i pueblito. E tabata siña hende den nan snoanan, prediká e bon notisia di Reino i kura tur sorto di malesa i tur sorto di enfermedat.
MAT 9:36 Ora el a mira e multitut, el a haña duele di nan, pasobra nan tabata soyá i deskuidá, manera karné sin wardadó.
MAT 9:37 Anto el a bisa su disipelnan: “En bèrdat e kosecha ta grandi, ma trahadó ta poko.
MAT 9:38 P’esei, roga Doño di e kosecha pa manda trahadó pa kosechá.”
Bai ariba òf skohe i lesa òf komentá
MAT 10:1
Di manera ku el a manda yama su 12 disipelnan i a duna nan outoridat pa saka spiritu impuru i pa kura tur sorto di malesa i tur sorto di enfermedat.
MAT 10:2 Nòmber di e 12 apòstelnan ta lo siguiente: Simon, esun ku nan ta yama Pedro,* i su ruman Andres; Santiago ku su ruman Huan, e yunan di Zebedeo;
MAT 10:3 Felipe i Bartolomeo;* Tomas i Mateo,* e kobradó di belasting; Santiago, yu di Alfeo, i Tadeo;*
MAT 10:4 Simon, e kananeo;* i Hudas Iskariot, ku despues a traishon’é.
MAT 10:5 Hesus a manda e 12 apòstelnan akí bai prediká i a duna nan e òrdu akí: “No bai serka hende di e nashonnan, ni drenta stat samaritano;
MAT 10:6 mas bien, sigui bai serka e karnénan pèrdí di e kas di Israel.
MAT 10:7 Segun ku boso ta bai, prediká i bisa: ‘E Reino di shelu a yega serka.’
MAT 10:8 Kura hende malu, lanta morto, kura leproso, saka demoño. Boso a risibí pòrnada, duna pòrnada.
MAT 10:9 No bai ku oro ni plata ni koper pa boso faha,*
MAT 10:10 ni saku di kuminda pa e biahe, pasobra e trahadó meresé su kuminda. Tampoko no bai ku dos paña,* ni un par di sandalia èkstra ni garoti.
MAT 10:11 Den kualke stat òf pueblito ku boso drenta, buska te ora boso haña sa ken einan ta digno di e mensahe i keda serka dje te ora boso bai for di e lugá ei.
MAT 10:12 Ora boso drenta un kas, kumindá e hendenan di kas i deseá nan pas.
MAT 10:13 Si e kas ta digno di esei, laga e pas ku boso a dese’é bini riba dje, ma si e kas no ta digno di esei, laga e pas bini bèk riba boso. 14 Kaminda hende no risibí boso ni skucha boso palabra, ora boso ta sali for di e kas òf stat ei, sagudí e stòf for di boso pia.*
MAT 10:15 Di bèrdat mi ta bisa boso: Riba Dia di Huisio lo ta mas soportabel pa e tera di Sódoma i Gomora ku pa e stat ei.
MAT 10:16 Tende! Mi ta manda boso manera karné meimei di lobo; p’esei, sea kouteloso manera kolebra i tòg inosente manera palomba.
MAT 10:17 Tene kuidou ku hende, pasobra nan lo entregá boso na e kortenan lokal, i nan lo suta* boso den nan snoanan.
MAT 10:18 Sí, nan lo hiba boso asta dilanti di gobernador i rei pa mi motibu; e ora ei boso lo por duna nan i e nashonnan testimonio di mi.
MAT 10:19 Sinembargo, ora nan entregá boso, no bira anshá tokante kon pa papia òf kiko pa bisa, pasobra e momento ei boso lo haña sa kiko pa bisa,
MAT 10:20 pasobra no ta boso ta papia, ma ta e spiritu di boso Tata ta papia pa medio di boso.
MAT 10:21 Ademas, ruman lo laga mata ruman, un tata lo laga mata su yu i yu lo lanta kontra nan mayornan i lo laga mata nan.
MAT 10:22 I tur hende lo odia boso pa motibu di mi nòmber, ma esun ku perseverá te na fin lo ser salbá.
MAT 10:23 Ora nan persiguí boso den un stat, hui bai un otro stat, pasobra di bèrdat mi ta bisa boso: Boso sigur lo no kaba di prediká na tur e statnan di Israel promé ku e Yu di hende yega.
MAT 10:24 Un disipel no ta mihó ku su maestro, ni un esklabo no ta mihó ku su shon.
MAT 10:25 Pa e disipel ta sufisiente si e bira manera su maestro, i pa e esklabo si e bira manera su shon. Si nan a yama e doño di kas Belzebub,* sigur nan lo yama e hendenan di su kas meskos!
MAT 10:26 P’esei, no tene miedu di nan, pasobra no tin nada tapá ku lo no sali na kla, ni nada sekreto ku lo no bira konosí.
MAT 10:27 Loke mi bisa boso den skuridat, bis’é den klaridat, i loke boso tende mi flùister, proklam’é for di riba dak.
MAT 10:28 I no tene miedu di esnan ku ta mata e kurpa, ma no por mata e alma;* mas bien, tene miedu di esun ku por destruí tantu alma komo kurpa den Gehena.*
MAT 10:29 No ta pa un sèn pretu* nan ta bende dos mòfi?* Sinembargo, ni ún di nan lo no kai na suela sin ku boso Tata sa.
MAT 10:30 Pa loke ta boso, el a konta asta e drachinan di kabei riba boso kabes.
MAT 10:31 Pues, no tene miedu: boso ta bal mas ku hopi mòfi.
MAT 10:32 Ken anto ku deklará públikamente ku e ta na mi banda, ami tambe lo deklará dilanti di mi Tata ku ta den shelu ku e ta na mi banda,
MAT 10:33 ma ken ku nenga mi dilanti di hende, mi tambe lo neng’é dilanti di mi Tata ku ta den shelu.
MAT 10:34 No pensa ku mi a bini pa pone pas riba tera; mi no a bini pa pone pas, sino spada.
MAT 10:35 Pasobra mi a bini pa kousa desunion: entre un yu hòmber i su tata, entre un yu muhé i su mama i entre un esposa hóben i su suegra.
MAT 10:36 Sí, e enemigunan di un hende lo ta su mes hendenan di kas.
MAT 10:37 Esun ku tin mas kariño pa tata òf mama ku pa mi, no ta digno di mi, i esun ku tin mas kariño pa yu hòmber òf yu muhé ku pa mi, no ta digno di mi.
MAT 10:38 I ken ku no aseptá su staka di tormento* i sigui mi, no ta digno di mi.
MAT 10:39 Esun ku haña su alma,* lo pèrd’é, i esun ku pèrdè su alma pa mi motibu, lo hañ’é bèk.
MAT 10:40 Esun ku risibí boso, ta risibí mi tambe, i esun ku risibí mi, ta risibí tambe esun ku a manda mi.
MAT 10:41 Esun ku risibí un profeta pa motibu ku e ta profeta, lo risibí rekompensa di profeta; i esun ku risibí un hende hustu pa motibu ku e ta hustu, lo haña rekompensa di hende hustu.
MAT 10:42 I ken ku duna un di e chikitunan akí maske ta un kòpi di awa friu pa bebe pa motibu ku e ta mi disipel, di bèrdat mi ta bisa boso: Lo e no keda sin haña su rekompensa.”
Bai ariba òf skohe i lesa òf komentá
MAT 11:1
Awor bon, ora Hesus a kaba di duna instrukshon na su 12 disipelnan, el a sali for di einan pa bai siña hende i pa prediká den e otro statnan.
MAT 11:2 Ma Huan, kende a tende den prizòn di e obranan di Kristu, a manda su disipelnan puntr’é:
MAT 11:3 “Ta abo ta Esun Ku Ta Bini, òf nos tin ku spera un otro?”
MAT 11:4 Hesus a kontestá nan: “Bai konta Huan loke boso ta tende i mira:
MAT 11:5 Siegu ta mira atrobe, koho ta kana bon, leproso ta kura, surdu ta tende, morto ta lanta i hende pober ta tende e bon notisia.
MAT 11:6 I felis ta esun ku no ta haña motibu pa trompeká en konekshon ku mi.”*
MAT 11:7 Ora e disipelnan akí a bira bai, Hesus a bisa e multitut tokante Huan: “Kiko boso a sali bai wak den desierto? Un kaña ku bientu ta sagudí?
MAT 11:8 Sí, ta kiko boso a sali bai wak? Un hòmber bistí na paña fini i karu? Wèl, ta den kas di rei boso ta haña hende ku ta bisti paña fini i karu.
MAT 11:9 Realmente, pakiko boso a sali bai anto? Pa mira un profeta? Sí, mi ta bisa boso, e ta un profeta, i asta mas ku un profeta!
MAT 11:10 Esaki ta esun di ken ta pará skirbí: ‘Wak! Mi mes ta manda mi mensahero pa e bai bo dilanti, i lo e prepará bo kaminda.’
MAT 11:11 Di bèrdat mi ta bisa boso: Di tur hende ku a nase di muhé, no a lanta ningun mas grandi ku Huan Boutista; ma esun ku ta mas chikitu den e Reino di shelu ta mas grandi kuné.
MAT 11:12 Ma for di e dianan di Huan Boutista te awor, e Reino di shelu ta e meta ku hende ta hasi esfuerso pa alkansá, i esnan ku no entregá ta gar’é.
MAT 11:13 Pasobra tur, tantu e Profetanan komo e Lei, a profetisá te na e tempu di Huan.
MAT 11:14 I sea ku boso ke kere òf nò: Ta e ta ‘Elías, esun ku mester a bini.’
MAT 11:15 Laga esun ku tin orea, skucha.
MAT 11:16 Ku ken lo mi kompará e generashon akí? E ta manera mucha chikitu ku ta sinta den plasa i yama otro mucha
MAT 11:17 i bisa nan: ‘Nos a toka flùit pa boso, ma boso no a baila; nos a kanta kantika di morto, ma boso no a bati boso pechu di tristesa.’
MAT 11:18 Asina tambe, Huan a bini i no a kome ni bebe, ma hende a laga sa: ‘E tin demoño’;
MAT 11:19 e Yu di hende a bini i e sí a kome i bebe, i tòg hende a laga sa: ‘Wak! Un hòmber haragan i bisiá na biña, amigu di kobradó di belasting i pekadó.’ Ma sabiduria ta demostrá pa medio di su obranan ku e ta hustu.”
MAT 11:20 Anto Hesus a kuminsá reprochá e statnan kaminda mayoria di su obranan poderoso a tuma lugá, pasobra nan no a arepentí. El a bisa:
MAT 11:21 “Ai di bo, Korazin! Ai di bo, Bètsaida! Pasobra si e obranan poderoso ku a tuma lugá den boso a tuma lugá na Tiro i Sidon, masha dia nan lo a arepentí, bisti paña di saku i kai sinta den shinishi.
MAT 11:22 P’esei mi ta bisa boso: Riba Dia di Huisio lo ta mas soportabel pa Tiro i Sidon ku pa boso.
MAT 11:23 I abo, Kapernaum, akaso lo bo keda halsá na shelu? Nò, den Graf* lo bo baha! Pasobra si e obranan poderoso ku a tuma lugá den bo lo a tuma lugá na Sódoma, lo el a keda eksistí te dia djawe.
MAT 11:24 P’esei mi ta bisa boso: Riba Dia di Huisio lo ta mas soportabel pa e tera di Sódoma ku pa bo.”*
MAT 11:25 Na e okashon ei Hesus a bisa: “Mi ta alabá bo públikamente, Tata, Señor di shelu i tera, pasobra bo a skonde e kosnan akí for di hende sabí i intelektual i a revelá nan na mucha chikitu.
MAT 11:26 Sí, o Tata, pasobra esaki ta di akuerdo ku bo boluntat.
MAT 11:27 Mi Tata a entregá mi tur kos, i ningun hende no konosé e Yu mihó ku e Tata; ni ningun hende no konosé e Tata mihó ku e Yu ni mihó ku esnan na ken e Yu ke revelá e Tata.
MAT 11:28 Bini serka mi, boso tur ku ta traha duru i ku ta kargá, i lo mi refreská boso.*
MAT 11:29 Tuma mi yugo riba boso skouder* i siña di mi,* pasobra mi tin un genio suave i un kurason humilde, i boso alma lo keda refreská.
MAT 11:30 Pasobra mi yugo ta suave, i mi karga no ta pisá.”
Bai ariba òf skohe i lesa òf komentá
MAT 12:1
Na un okashon, riba sabat,* Hesus a pasa den e kunukunan di trigu. Su disipelnan a haña hamber i a kuminsá kita tapushi i kome nan.
MAT 12:2 Ora e fariseonan a mira esaki, nan a bis’é: “Wak! Bo disipelnan ta hasi loke no tin mag di hasi riba sabat.”
MAT 12:3 El a bisa nan: “Boso no a lesa kiko David a hasi ora é ku e hòmbernan ku tabata huntu kuné tabatin hamber?
MAT 12:4 El a drenta kas di Dios, i nan a kome e pannan di presentashon, lokual ni é ni esnan ku tabata huntu kuné no tabatin mag di kome, sino e saserdotenan so.
MAT 12:5 Òf boso no a lesa den Lei ku e saserdotenan den tèmpel ta traha riba sabat* i tòg no ta konsiderá nan kulpabel di a kibra lei di sabat?
MAT 12:6 Ma mi ta bisa boso ku algu mas grandi ku e tèmpel ta aki.
MAT 12:7 Sinembargo, si boso a komprondé kiko ke men: ‘Mi ke miserikòrdia i no sakrifisio,’ boso lo no a kondená esnan ku no ta kulpabel.
MAT 12:8 Pasobra e Yu di hende ta Señor di sabat.”*
MAT 12:9 Despues ku el a bai for di einan, el a drenta nan snoa,
MAT 12:10 i einan tabatin un hòmber ku un man mankaron! Di manera ku nan a puntra Hesus: “Tin mag di kura hende riba sabat?” Nan a puntr’é esaki pa nan por a haña un motibu pa akus’é.
MAT 12:11 El a bisa nan: “Kua di boso ku tin ún karné, i e karné ei kai den un buraku riba sabat, lo no gar’é i sak’é?
MAT 12:12 Un hende no ta bal mas ku un karné? Pues, tin mag di hasi un bon obra riba sabat.”
MAT 12:13 Anto el a bisa e hòmber: “Rèk bo man.” I e hòmber a rèk su man, i esaki a bira bon meskos ku su otro man.
MAT 12:14 Ma e fariseonan a sali bai i a konsultá ku otro pa wak kon nan por mata Hesus.
MAT 12:15 Ora Hesus a haña sa esaki, el a bai for di einan. Ademas, hopi hende a siguié, i el a kura tur ku tabata malu.
MAT 12:16 Ma el a taha nan estriktamente di laga hende sa ken e ta,
MAT 12:17 pa asina loke profeta Isaías a papia por a kumpli, ora el a bisa:
MAT 12:18 “Wak! Mi sirbidó ku mi a skohe, mi stimá, esun ku tin mi* aprobashon! Lo mi dun’é mi spiritu, i lo e mustra e nashonnan kiko ta berdadero hustisia.
MAT 12:19 Lo e no pleita ni grita; ni ningun hende lo no tende su stèm den e kayanan prinsipal.
MAT 12:20 Lo e no trapa riba ningun kaña kibrá, i lo e no paga ningun mecha ku ta huma, sino te ora ku e laga hustisia triunfá.
MAT 12:21 Sí, e nashonnan lo karga speransa den su nòmber.”
MAT 12:22 Anto nan a trese un hòmber poseí pa demoño serka dje ku tabata siegu i muda; i el a kur’é, di manera ku e hòmber muda a papia i mira. 23 Wèl, henter e multitut a keda simplemente babuká i a bisa: “Ta esaki lo ta e Yu di David?”
MAT 12:24 Ora e fariseonan a tende esaki, nan a bisa: “Ta ku yudansa di Belzebub,* gobernante di demoño, e hòmber akí ta saka demoño.”
MAT 12:25 Ma komo ku e tabata sa kiko nan tabata pensa, el a bisa nan: “Tur reino ku ta dividí ta kaba na nada, i ningun stat òf kas ku ta dividí lo keda para.
MAT 12:26 Asina tambe, si Satanas ta saka Satanas, e ta dividí; anto ta kon su reino lo keda para?
MAT 12:27 Ademas, si ta ku yudansa di Belzebub mi ta saka demoño, ta ku yudansa di ken boso yunan* ta saka nan anto? Ta p’esei boso yunan lo husga boso.
MAT 12:28 Ma si ta ku yudansa di e spiritu di Dios mi ta saka demoño, anto e Reino di Dios realmente a kue boso di sorpresa.
MAT 12:29 Òf kon un hende por drenta kas di un hòmber fuerte i hòrta su kosnan? E tin ku mara e hòmber fuerte promé. E ora ei numa lo e por plùnder e kas.
MAT 12:30 Esun ku no ta na mi banda, ta kontra mi, i esun ku no ta traha huntu ku mi pa yuda hende bini serka mi, ta kore ku hende.
MAT 12:31 P’esei mi ta bisa boso: Hende por haña pordon pa tur sorto di piká i blasfemia, ma esun ku kometé blasfemia kontra e spiritu lo no haña pordon.
MAT 12:32 Por ehèmpel, ken ku papia un palabra kontra e Yu di hende lo haña pordon, ma ken ku papia kontra spiritu santu lo no haña pordon, nò, ni den e era* akí ni den esun binidero.
MAT 12:33 Sea boso ta kultivá un bon palu i su fruta lo ta bon, òf boso ta kultivá un palu putrí i su fruta lo ta putrí, pasobra bo ta konosé un palu na su fruta.
MAT 12:34 Rasa di kolebra venenoso! Kon boso por papia kos bon siendo ku boso ta malbado? Pasobra di loke kurason ta yen di dje, boka ta papia.
MAT 12:35 Un bon hende ta saka loke ta bon for di e kosnan bon ku e tin wardá, miéntras ku un mal hende ta saka loke ta malu for di e kosnan malu ku e tin wardá.
MAT 12:36 Mi ta bisa boso ku riba Dia di Huisio hende lo duna kuenta pa tur palabra ku nan papia ku no ta kumbiní,*
MAT 12:37 pasobra a base di bo palabranan lo bo keda deklará hustu, i a base di bo palabranan lo bo keda kondená.”
MAT 12:38 Anto algun eskriba i fariseo a bis’é: “Maestro, nos ke mira un señal di bo.”
MAT 12:39 El a kontestá nan: “Un generashon malbado i infiel na Dios* ta keda buska un señal, ma lo no duna nan ningun señal ku no ta e señal di profeta Yonas.
MAT 12:40 Pasobra meskos ku Yonas tabata tres dia i tres anochi den barika di e piská grandi, asina e Yu di hende lo ta tres dia i tres anochi den barika di tera.
MAT 12:41 E hendenan di Nínive lo lanta for di morto riba Dia di Huisio huntu ku e generashon akí i nan lo konden’é, pasobra nan a arepentí a base di loke Yonas a prediká, pero algu mas grandi ku Yonas ta aki.
MAT 12:42 E reina di zùit lo lanta for di morto riba Dia di Huisio huntu ku e generashon akí i lo konden’é, pasobra e reina ei a bini for di un lugá masha leu pa tende e palabranan di sabiduria di Sálomon, pero algu mas grandi ku Sálomon ta aki.
MAT 12:43 Ora un spiritu impuru sali for di un hende, e ta pasa den lugánan seku en buska di un lugá pa e sosegá, ma e no ta haña ningun.
MAT 12:44 Anto e ta bisa: ‘Mi ta bai mi kas bèk for di kua mi a sali,’ i ora e yega, e ta haña e kas bashí, ma bon barí i nèchi drechá.
MAT 12:45 Anto e ta bai i ta bini bèk ku shete otro spiritu mas malbado kuné, i despues ku nan drenta paden, nan ta biba einan, i e situashon final di e hende ei ta bira pió ku e tabata na kuminsamentu. Asina lo ta tambe ku e generashon malbado akí.”
MAT 12:46 Miéntras ku ainda e tabata papia ku e multitut, su mama i su rumannan tabata pará pafó ta buska moda di papia kuné.
MAT 12:47 P’esei un hende a bis’é: “Ata bo mama i bo rumannan pará pafó, i nan ta buska moda di papia ku bo.”
MAT 12:48 El a kontestá esun ku a bin bis’é esei: “Ken ta mi mama, i ken ta mi rumannan?”
MAT 12:49 Anto el a mustra riba su disipelnan i bisa: “Ata mi mama i mi rumannan akí!
MAT 12:50 Pasobra esun ku ta hasi boluntat di mi Tata ku ta den shelu, ta esei ta mi ruman hòmber, mi ruman muhé i mi mama.”
Bai ariba òf skohe i lesa òf komentá
MAT 13:1
Riba e dia ei, despues ku Hesus a sali for di kas, el a bai sinta kantu di laman.
MAT 13:2 I un gran kantidat di hende a bini serka dje, di manera ku el a bai den un boto i a kai sinta, i henter e multitut a keda para kantu di laman.
MAT 13:3 Anto el a siña nan hopi kos pa medio di ilustrashon,* bisando: “Un sembradó a sali bai sembra.
MAT 13:4 I segun ku e tabata sembra, algun simia a kai kantu di kaminda, i para a bini i kome nan.
MAT 13:5 Un otro parti a kai den baranka, kaminda no tabatin muchu tera, i nan a sprùit mesora pasobra e tera no tabata hundu.
MAT 13:6 Ma ora solo a sali, nan a kima, i komo ku nan no tabatin rais profundo, nan a seka.
MAT 13:7 Un otro parti a kai meimei di mata di sumpiña, i e matanan di sumpiña a krese i stek e planchinan.
MAT 13:8 Anto un otro parti a kai den bon tera i a duna fruta; esun akí a duna 100 biaha mas tantu, esun ei 60 biaha mas tantu, e otro 30 biaha mas tantu.
MAT 13:9 Laga esun ku tin orea, skucha.”
MAT 13:10 Anto su disipelnan a bini serka dje i puntr’é: “Pakiko bo ta papia ku nan pa medio di ilustrashon?”
MAT 13:11 El a kontestá nan: “Dios a laga boso komprondé e sekretonan sagrado di e Reino di shelu, ma nan nò.
MAT 13:12 Pasobra esun ku tin, lo risibí mas, i lo e tin na abundansia, ma esun ku no tin, asta loke e tin lo ser kitá for di dje.
MAT 13:13 P’esei mi ta papia ku nan pa medio di ilustrashon, pasobra maske nan ta wak kiko mi ta hasi, ta pòrnada nan ta wak, i maske nan ta tende kiko mi ta bisa, ta pòrnada nan ta tende, i nan no ta kapta e sentido.
MAT 13:14 I ta riba nan e siguiente profesia di Isaías ta kumpli: ‘Boso lo tende, ma boso lo no kapta e sentido, i boso lo wak, ma boso lo no mira.
MAT 13:15 Pasobra kurason di e pueblo akí a bira sin heful, i ku nan orea nan a tende sin reakshoná, i nan a sera nan wowo pa nan no mira ku nan wowo ni tende ku nan orea ni kapta e sentido i laga esaki toka nan kurason i bini bèk serka mi, i ami kura nan.’
MAT 13:16 Ma boso ta felis pasobra boso wowo ta mira i boso orea ta tende.
MAT 13:17 Pasobra di bèrdat mi ta bisa boso: Hopi profeta i hende hustu a deseá di mira e kosnan ku boso ta mira, i nan no a mira nan; i di tende e kosnan ku boso ta tende, i nan no a tende nan.
MAT 13:18 Skucha anto e nifikashon di e ilustrashon di e hòmber ku a bai sembra simia.
MAT 13:19 Ora un hende tende e palabra di Reino, pero e no kapta e sentido, e Malbado* ta bini i ta ranka loke a sembra den su kurason; esaki ta e simia ku a kai kantu di kaminda.
MAT 13:20 Pa loke ta e simia ku a kai den baranka, esaki ta e hende ku ta tende e palabra i mesora ta asept’é ku goso.
MAT 13:21 Sinembargo, e no tin rais den su kurason; e ta sigui pa un tempu, i despues ku tribulashon òf persekushon presentá pa motibu di e palabra, mesora e ta trompeká.
MAT 13:22 Pa loke ta esun ku a kai meimei di mata di sumpiña, esaki ta e hende ku ta tende e palabra, ma e inkietut di e era akí* i e poder engañoso di rikesa ta stek e palabra, i e no ta duna fruta.
MAT 13:23 Pa loke ta esun ku a kai den bon tera, esaki ta e hende ku ta tende e palabra, ta kapta e sentido i realmente ta duna fruta i ta produsí, esun akí 100 biaha mas tantu, esun ei 60 biaha mas tantu, e otro 30 biaha mas tantu.”
MAT 13:24 El a duna nan un otro ilustrashon, bisando: “E Reino di shelu ta manera un hòmber ku a sembra bon simia den su kunuku.
MAT 13:25 Ma miéntras ku e hendenan tabata drumí, su enemigu a bini, sembra mal yerba meimei di e trigu i bai.
MAT 13:26 Ora e trigu a sprùit i forma tapushi, e mal yerba tambe a aparesé.
MAT 13:27 P’esei e esklabonan di e doño di kas a bini i a puntr’é: ‘Shon, no ta bon simia bo a sembra den bo kunuku? Ta kon bin tin mal yerba den dje anto?’
MAT 13:28 El a kontestá nan: ‘Ta un enemigu a hasi esaki.’ Nan a puntr’é: ‘Bo ke pa nos bai ranka nan anto?’
MAT 13:29 El a kontestá nan: ‘Nò; pa no sosodé ku kisas ora boso ta ranka e mal yerba, boso ranka e trigu tambe huntu kuné.
MAT 13:30 Laga tur dos krese huntu te na e kosecha, i den tempu di kosecha, lo mi bisa e kosechadónan: Ranka e mal yerba promé i mara nan na bulto pa kima; despues, bai i rekohé e trigu i ward’é den mi mangasina.’”
MAT 13:31 El a duna nan un otro ilustrashon, bisando: “E Reino di shelu ta manera un pipita di mòster ku un hende a kue i planta den su kunuku.
MAT 13:32 De echo, e ta e simia di mas chikitu, ma ora e krese, e ta mas grandi ku tur mata di hòfi i e ta bira un palu grandi, di manera ku e paranan di shelu ta bini i haña lugá di biba den su takinan.”
MAT 13:33 El a konta nan un otro ilustrashon: “E Reino di shelu ta manera zürdeg* ku un muhé a kue i meskla den tres midí* di hariña te ora henter e mansa a fermentá.”
MAT 13:34 Tur e kosnan akí Hesus a papia ku e multitut pa medio di ilustrashon. Sí, e no tabata papia nada ku nan sin usa ilustrashon,
MAT 13:35 pa asina loke e profeta a papia por a kumpli, kende a bisa: “Lo mi papia pa medio di ilustrashon; lo mi deklará kosnan ku ta skondí for di dia a funda mundu.”*
MAT 13:36 Anto, despues ku el a laga e multitut bai, el a drenta kas. I su disipelnan a bini serka dje i bis’é: “Splika nos e ilustrashon di e mal yerba den kunuku.” 37 El a kontestá nan: “E sembradó di e bon simia ta e Yu di hende;
MAT 13:38 e kunuku ta mundu. Pa loke ta e bon simia, esakinan ta e yunan di Reino, pero e mal yerba ta e yunan di e Malbado,
MAT 13:39 anto e enemigu ku a sembra nan ta Diabel. E kosecha ta konklushon di un era,* i e kosechadónan ta angel.
MAT 13:40 P’esei, meskos ku ta rekohé e mal yerba i kim’é den kandela, asina lo sosodé tambe na konklushon di e era.
MAT 13:41 E Yu di hende lo manda su angelnan, i nan lo separá for di su reino tur esnan ku ta pone hende trompeká i esnan ku ta kometé maldat,
MAT 13:42 i nan lo tira nan den e fòrnu di kandela. Ei ta kaminda nan lo yora i morde riba djente.
MAT 13:43 Na e tempu ei, e hustunan lo bria manera solo den e Reino di nan Tata. Laga esun ku tin orea, skucha.
MAT 13:44 E Reino di shelu ta manera un tesoro skondí den un tereno. Un hòmber a hañ’é i skond’é, i e ta asina kontentu ku el a hañ’é ku e ta bai, bende tur loke e tin i kumpra e tereno ei.
MAT 13:45 Ademas, e Reino di shelu ta manera un komersiante ku tabata biaha en buska di pèrla di bon kalidat.
MAT 13:46 Ora el a haña un pèrla di gran balor, el a bai, i mesora el a bende tur loke e tabatin i kumpr’é.
MAT 13:47 Mas aleu, e Reino di shelu ta manera un reda ku nan a baha na laman i ku a kue tur sorto di piská.
MAT 13:48 Ora el a yena, nan a hal’é trese kantu, kai sinta i saka esnan bon hinka den makutu; ma esnan ku no tabata sirbi, nan a tira afó.
MAT 13:49 Asina lo ta na konklushon di e era akí: E angelnan lo sali i separá e malbadonan for di e hustunan
MAT 13:50 i lo tira e malbadonan den fòrnu di kandela. Ei ta kaminda nan lo yora i morde riba djente.
MAT 13:51 Boso a kapta e sentido di tur e kosnan akí?” Nan a kontest’é: “Sí.”
MAT 13:52 Anto el a bisa nan: “P’esei kada maestro, despues ku e haña instrukshon tokante e Reino di shelu, ta manera un hende, un doño di kas, ku ta saka kos nobo i kos bieu for di su tesoro.”
MAT 13:53 Awor bon, ora Hesus a kaba di konta e ilustrashonnan akí, el a bai for di einan.
MAT 13:54 I despues ku el a yega den su mes teritorio, el a bai siña e hendenan den nan snoanan, di manera ku nan a keda babuká i a puntra: “Di unda e hòmber akí a sali ku e sabiduria akí i e poder pa hasi e obranan poderoso akí?
MAT 13:55 No ta yu di e karpinté esaki ta? Su mama no yama Maria i su rumannan, Santiago, Hose, Simon i Hudas?
MAT 13:56 I no ta serka nos tur su ruman muhénan ta? Di unda e hòmber akí a sali ku tur e kosnan akí?”
MAT 13:57 Di manera ku nan a trompeká pa su motibu.* Ma Hesus a bisa nan: “Un profeta ta risibí onor tur kaminda, ménos den su mes teritorio i den su mes kas.”
MAT 13:58 I pa motibu di nan falta di fe, e no a hasi hopi obra poderoso einan.
Bai ariba òf skohe i lesa òf komentá
MAT 14:1
Na e tempu ei, Heródes,* gobernante di distrito, a tende e notisia tokante Hesus,
MAT 14:2 i el a bisa su sirbidónan: “Ta Huan Boutista! El a lanta for di morto, i p’esei e tin poder pa hasi e obranan akí.”
MAT 14:3 Ta asina ku Heródes a arestá Huan, mar’é i ser’é den prizòn pa motibu di Herodías, esposa di Felipe, ruman di Heródes.
MAT 14:4 Pasobra Huan tabata bisa Heródes: “Bo no tin mag di tiné komo esposa.”
MAT 14:5 Sinembargo, maske Heródes kier a mat’é, e tabatin miedu di e multitut, pasobra nan tabata konsiderá Huan un profeta.
MAT 14:6 Ma durante selebrashon di Heródes su kumpleaño, e yu muhé di Herodías a baila i a agradá Heródes asina tantu
MAT 14:7 ku el a primintí e mucha muhé bou di huramentu di dun’é kiko ku lo el a pidi.
MAT 14:8 Anto riba instrukshon di su mama, e mucha muhé a bis’é: “Duna mi riba e skalchi akí e kabes di Huan Boutista.”
MAT 14:9 Maske esei a hasi e rei tristu, el a duna òrdu pa entregá e mucha muhé e kabes di Huan, pa motibu di e huramentunan ku el a hasi dilanti di su invitadonan.
MAT 14:10 Di manera ku el a manda un hende bai kita e kabes di Huan den prizòn.
MAT 14:11 Nan a trese e kabes riba un skalchi i a duna e mucha muhé esaki, i el a hib’é pa su mama.
MAT 14:12 Despues, Huan su disipelnan a bini, kue e kadaver bai kuné i der’é. Kaba nan a bai konta Hesus kiko a pasa.
MAT 14:13 Ora Hesus a tende esaki, el a bai for di einan den un boto na un lugá solitario pa e por tabata su so; ma e multitut a haña sa esaki, i for di e statnan nan a siguié na pia.
MAT 14:14 Awor bon, ora el a baha for di e boto, el a mira un multitut grandi, i el a haña duele di nan i a kura nan hendenan malu.
MAT 14:15 Ma ora a bira anochi, su disipelnan a bini serka dje i a bis’é: “E lugá akí ta solitario i ta lat kaba; manda e multitut bai, ya nan por bai den e pueblitonan i kumpra algu pa nan kome.”
MAT 14:16 Ma Hesus a bisa nan: “Nan no tin nodi di bai; boso duna nan algu di kome.”
MAT 14:17 Nan a bis’é: “Ta sinku pan i dos piská so nos tin akinan.”
MAT 14:18 El a bisa: “Trese nan pa mi.”
MAT 14:19 Anto el a manda e multitut sinta abou riba yerba; anto el a kue e sinku pannan i e dos piskánan, i ku kara na shelu el a hasi un orashon;* i despues ku el a kibra e pannan, el a duna nan na su disipelnan, i e disipelnan a parti nan pa e multitut.
MAT 14:20 Di manera ku tur hende a kome i keda satisfecho, i nan a rekohé e pida pannan ku a sobra i a yena 12 makutu.
MAT 14:21 Sinembargo, esnan ku a kome tabata rònt di 5.000 hòmber, sin konta hende muhé ku mucha.
MAT 14:22 Anto mesora el a bisa su disipelnan pa subi den e boto i bai su dilanti na otro banda di laman, miéntras ku é a keda atras pa manda e multitut bai.
MAT 14:23 Finalmente, despues ku el a manda e multitut bai, el a subi bai den seru su so pa hasi orashon. Maske a bira anochi lat, e tabata su so einan.
MAT 14:24 E boto ya tabata basta leu kaba, luchando kontra ola, pasobra bientu tabata kontrali.
MAT 14:25 Ma durante e di kuater warda djanochi,* el a kana riba laman bai serka nan.
MAT 14:26 Ora e disipelnan a mir’é ta kana riba laman, nan a bira aribabou i a bisa: “Ta un vishon!” I nan a dal un gritu di miedu.
MAT 14:27 Ma mesora Hesus a bisa nan e palabranan akí: “Keda trankil! Ta ami; no tene miedu.”
MAT 14:28 Pedro a kontest’é: “Señor, si ta abo, laga mi kana riba awa bini serka bo.”
MAT 14:29 El a bis’é: “Bini!” Anto Pedro a baha for di e boto i a kana riba awa bai serka Hesus.
MAT 14:30 Ma ora el a wak e tormenta, el a haña miedu, i ora el a kuminsá senk, el a grita: “Señor, salba mi!”
MAT 14:31 Mesora Hesus a saka man, kue Pedro tene i bis’é: “Hòmber di poko fe, pakiko bo a kuminsá duda?”
MAT 14:32 I despues ku nan a subi den boto, e tormenta a baha.
MAT 14:33 Anto e disipelnan den boto a bùig su dilanti i bis’é: “Di bèrdat bo ta Yu di Dios.”
MAT 14:34 I nan a krusa bai na otro banda di laman i a yega tera na Genesarèt.
MAT 14:35 Ora e hòmbernan di e lugá a rekonosé Hesus, nan a plama e notisia den tur e áreanan ei banda, i e hendenan a trese tur esnan ku tabata malu serka dje.
MAT 14:36 I nan a suplik’é pa e laga nan mishi maske ta ku zòm di su paña, i tur esnan ku a mishi kuné a kura kompletamente.
Bai ariba òf skohe i lesa òf komentá
MAT 15:1
Anto algun fariseo i eskriba a bini serka Hesus for di Herúsalèm i a bis’é:
MAT 15:2 “Pakiko bo disipelnan ta kibra tradishon di hende di ántes? Por ehèmpel, nan no ta laba man promé ku nan kome.”*
MAT 15:3 El a kontestá nan: “Pakiko boso tambe ta kibra mandamentu di Dios pa motibu di boso tradishon?
MAT 15:4 Por ehèmpel, Dios a bisa: ‘Onra bo tata i bo mama,’ i: ‘Ken ku papia malu di su tata òf su mama mester muri.’
MAT 15:5 Ma boso ta bisa: ‘Ken ku bisa su tata òf su mama: “Tur loke mi tin ku lo mi por yuda bo kuné ta un ofrenda dediká na Dios,”
MAT 15:6 no tin nodi mes di onra su tata òf su mama.’ Asina boso a pone e palabra di Dios pèrdè su balor pa motibu di boso tradishonnan.
MAT 15:7 Hipókritanan, ku rason Isaías a profetisá tokante boso, ora el a bisa:
MAT 15:8 ‘E pueblo akí ta onra mi ku nan lep, ma nan kurason ta masha leu for di mi.
MAT 15:9 Ta pòrnada nan ta sigui adorá mi, pasobra nan ta siña mandamentu di hende komo doktrina.’”
MAT 15:10 Anto Hesus a yama e multitut pa bini mas serka i a bisa nan: “Skucha i kapta e sentido:
MAT 15:11 No ta loke ta drenta hende su boka ta hasié impuru, sino loke ta sali for di hende su boka ta hasié impuru.”
MAT 15:12 Anto e disipelnan a aserk’é i puntr’é: “Bo sa ku e fariseonan a sinti nan mes ofendí ora nan a tende loke bo a bisa?”
MAT 15:13 El a kontestá nan: “Tur mata ku mi Tata selestial no a planta lo keda ranká ku rais ku tur.
MAT 15:14 Laga nan. Ta guia siegu nan ta. I si un siegu guia un siegu, tur dos ta kai den buraku.”
MAT 15:15 Awor Pedro a pidié: “Splika nos e ilustrashon ku bo a konta promé.”
MAT 15:16 Anto Hesus a bisa: “Ainda boso tampoko no ta komprondé?
MAT 15:17 Boso no sa ku tur loke drenta den boka ta baha den tripa i despues ta bai den berpùt? 18 Ma e kosnan ku ta sali for di boka ta bini di kurason, i ta e kosnan ei ta hasi hende impuru.
MAT 15:19 Por ehèmpel, for di kurason ta sali pensamentu malisioso, matamentu, adulterio, fornikashon, ladronisia, testimonio falsu i blasfemia.
MAT 15:20 Ta e kosnan akí ta hasi hende impuru, ma kome un kuminda sin laba man no ta hasi hende impuru.”
MAT 15:21 Despues ku Hesus a sali for di einan, el a bai na e region di Tiro i Sidon.
MAT 15:22 I un muhé di Fenisia* di e regionnan ei a bini dilanti, i e tabata grita duru i bisa: “Tene miserikòrdia di mi, Señor, Yu di David. Mi yu muhé ta kruelmente poseí pa demoño.”
MAT 15:23 Ma Hesus no a kontest’é ni un pia di palabra. P’esei su disipelnan a bini serka dje i pidié: “Mand’é bai, pasobra e ta sigui kana grita nos tras.”
MAT 15:24 El a kontestá nan: “Ta na e karnénan pèrdí di e kas di Israel so Dios a manda mi.”
MAT 15:25 Ora e muhé a bini, el a bùig dilanti di Hesus i a bis’é: “Señor, yuda mi!”
MAT 15:26 Hesus a kontest’é: “No ta bon pa kue pan di e yunan i tir’é pa kachó chikitu.”
MAT 15:27 E muhé a bis’é: “Bèrdat, Señor, ma en realidat e kachó chikitunan tambe ta kome wiriwiri ku ta kai for di mesa di nan doño.”
MAT 15:28 Anto Hesus a kontest’é: “O Muhé, bo fe ta grandi; laga sosodé manera bo ta deseá.” I na e momento ei su yu muhé a kura.
MAT 15:29 Hesus a sali for di einan i a yega serka di Laman di Galilea, i despues ku el a subi bai den seru, el a kai sinta.
MAT 15:30 Anto gran kantidat di hende a bini serka dje, i nan a trese hende ku tabata koho, mankaron, siegu, muda i hopi den otro kondishon, i nan a pone nan na su pia, i el a kura nan.
MAT 15:31 Di manera ku e multitut a keda asombrá ora nan a mira e mudanan papia, e kohonan kana bon i e siegunan mira, i nan a glorifiká e Dios di Israel.
MAT 15:32 Ma Hesus a yama su disipelnan serka dje i a bisa nan: “Mi tin duele di e multitut, pasobra ya nan tin tres dia kaba serka mi, i nan no tin nada di kome. Mi no ke manda nan bai ku hamber pa nan no kai flou na kaminda.”
MAT 15:33 Ma su disipelnan di kuné: “Na unda den e lugá solitario akí nos ta bai haña sufisiente pan pa un multitut dje grandi akí por kome i keda satisfecho?”
MAT 15:34 Anto Hesus a bisa nan: “Kuantu pan boso tin?” Nan di: “Shete, i algun piská chikitu.”
MAT 15:35 Pues, despues ku el a manda e multitut sinta abou,
MAT 15:36 el a kue e shete pannan i e piskánan, i despues di gradisí Dios, el a kibra nan i duna nan na e disipelnan; i e disipelnan a parti nan pa e multitut.
MAT 15:37 I nan tur a kome i keda satisfecho, i nan a yena shete makutu grandi ku e pida pannan ku a sobra.
MAT 15:38 Asina mes, esnan ku a kome tabata 4.000 hòmber, sin konta hende muhé ku mucha.
MAT 15:39 Finalmente, despues di a manda e multitut bai, el a drenta boto i a yega na e regionnan di Magadan.
Bai ariba òf skohe i lesa òf komentá
MAT 16:1
I e fariseo- i saduseonan a aserká Hesus, i pa pon’é na prueba, nan a pidié mustra nan un señal for di shelu.
MAT 16:2 El a kontestá nan: “[[Ora anochi sera, boso tin kustumber di bisa: ‘Lo tin bon wer, pasobra shelu ta kòrá kòrá,’
MAT 16:3 i mainta: ‘Awe wer lo ta friu i lo bai tin áwaseru, pasobra shelu ta kòrá kòrá, ma nublá.’ Boso sa kon pa splika aparensia di shelu, pero e señalnan di e tempu stipulá, boso no por splika.]]*
MAT 16:4 Un generashon malbado i infiel na Dios* ta keda buska un señal, ma lo no duna nan ningun señal ku no ta e señal di Yonas.” Anto el a kita bai laga nan.
MAT 16:5 Awor bon, e disipelnan a krusa bai na otro banda di laman i a lubidá di bai ku pan.
MAT 16:6 Hesus a bisa nan: “Paga tinu, i tene kuidou ku zürdeg di fariseo i saduseo.”
MAT 16:7 Anto nan a kuminsá bisa otro: “Kisas e ta bisa asina pasobra nos no a bini ku pan.”
MAT 16:8 Komo ku Hesus tabata sa esaki, el a bisa nan: “Hende di poko fe, pakiko boso ta deliberá ku otro? Pasobra boso no tin pan?
MAT 16:9 Ainda boso no ta kapta e punto? Òf boso no ta kòrda kuantu makutu di pan boso a rekohé ora e 5.000 hòmbernan a kome di e sinku pannan?
MAT 16:10 Òf kuantu makutu grandi boso a rekohé ora e 4.000 hòmbernan a kome di e shete pannan?
MAT 16:11 Kon por ta ku boso no a kai ariba ku no ta di pan mi tabata papia ku boso? Tene kuidou ku zürdeg di fariseo i saduseo.”
MAT 16:12 E ora ei numa nan a komprondé ku el a bisa nan pa tene kuidou, no ku zürdeg di pan, sino ku e siñansa di fariseo i saduseo.
MAT 16:13 Awor bon, ora Hesus a yega den e region di Sesarea di Filipo, el a puntra su disipelnan: “Ken e hendenan ta bisa ku e Yu di hende ta?”
MAT 16:14 Nan di: “Tin ta bisa Huan Boutista, otro ta bisa Elías, i algun otro ta bisa Yeremías òf un di e profetanan.”
MAT 16:15 El a puntra nan: “Ma boso, ken boso ta bisa ku mi ta?”
MAT 16:16 Simon Pedro a kontest’é: “Abo ta Kristu, Yu di e Dios bibu.”
MAT 16:17 Hesus a kontest’é: “Bo ta bendishoná, Simon, yu di Yonas, pasobra no ta karni i sanger a revelá esei na bo, sino mi Tata ku ta den shelu.
MAT 16:18 I mi ta bisa bo: Abo ta Pedro, i riba e baranka akí lo mi lanta mi kongregashon, i e portanan di Graf* lo no domin’é.
MAT 16:19 Lo mi duna bo e yabinan di e Reino di shelu, i kiko ku bo mara riba tera, lo ta mará kaba den shelu, i kiko ku bo lòs riba tera, lo ta di lòs kaba den shelu.”
MAT 16:20 Anto el a taha e disipelnan pa nan no bisa ningun hende ku t’e ta Kristu.
MAT 16:21 Djei padilanti, Hesukristu a kuminsá splika su disipelnan ku e mester bai Herúsalèm i sufri hopi kos na man di e ansianonan, e saserdotenan prinsipal i e eskribanan, i ku hende lo mat’é, anto riba e di tres dia lo e ser lantá for di morto.
MAT 16:22 Anto Pedro a hal’é un banda, kuminsá skual e i bis’é: “Sea bondadoso ku bo mes, Señor; esei sigur lo no pasa ku bo.”
MAT 16:23 Ma Hesus a bira lomba pa Pedro i a bis’é: “Kita for di mi dilanti, Satanas!* Bo ta un piedra di trompeká pa mi, pasobra bo no tin e pensamentu di Dios, sino di hende.”
MAT 16:24 E ora ei Hesus a bisa su disipelnan: “Si un hende ke sigui mi, lag’é nenga su mes, kue su staka di tormento* i sigui mi kontinuamente.
MAT 16:25 Pues, ken ku ke salba su alma* lo pèrd’é, ma ken ku pèrdè su alma pa mi motibu lo hañ’é bèk.
MAT 16:26 Pasobra ki probecho un hende tin si e gana henter mundu ma pèrdè su alma?* Òf kiko un hende lo duna a kambio di su alma?
MAT 16:27 Pasobra e Yu di hende mester bini den e gloria di su Tata huntu ku su angelnan, i e ora ei lo e rekompensá kada hende segun nan komportashon.
MAT 16:28 Di bèrdat mi ta bisa boso ku tin algun hende pará akinan ku lo no muri promé ku nan mira e Yu di hende bini den su Reino.”
Bai ariba òf skohe i lesa òf komentá
MAT 17:1
Seis dia despues, Hesus a bai ku Pedro, Santiago i Huan, ruman di Santiago, riba un seru haltu kaminda nan tabata nan so.
MAT 17:2 I su aparensia a kambia nan dilanti; su kara tabata bria manera solo, i su paña a bira briante manera lus.
MAT 17:3 I Moises i Elías a aparesé na nan, i nan tabata kòmbersá ku Hesus.
MAT 17:4 Anto Pedro a bisa Hesus: “Señor, ta masha bon ku nos ta akinan. Si bo ke, mi ta lanta tres tènt akinan, ún pa bo, ún pa Moises i ún pa Elías.”
MAT 17:5 Miéntras ku e tabata papia ainda, un nubia briante a tapa nan, i un stèm for di e nubia a bisa: “Esaki ta mi Yu stimá, esun ku tin mi aprobashon; skuch’é.”
MAT 17:6 Ora e disipelnan a tende esaki, nan a tira nan kurpa abou i a haña masha miedu.
MAT 17:7 Anto Hesus a yega serka, i el a mishi ku nan i bisa: “Lanta ariba; no tene miedu.”
MAT 17:8 Ora nan a hisa kara, nan no a mira ningun otro persona; Hesus so.
MAT 17:9 I segun ku nan tabata baha for di e seru, Hesus a ordená nan: “No konta ningun hende e vishon, sino te ora ku e Yu di hende ser lantá for di morto.”
MAT 17:10 Ma e disipelnan a puntr’é: “Dikon anto e eskribanan ta bisa ku Elías mester bini promé?”
MAT 17:11 El a kontestá nan: “En bèrdat Elías ta bini promé i lo restorá tur kos.
MAT 17:12 Pero mi ta bisa boso ku Elías a bini kaba, i nan no a rekonos’é ma a hasi kuné manera nan a haña ta bon. Asina tambe e Yu di hende lo mester sufri na nan man.”
MAT 17:13 E ora ei e disipelnan a bin komprondé ku e tabata papia ku nan di Huan Boutista.
MAT 17:14 I ora nan a yega serka e multitut, un hòmber a aserk’é, hinka rudia su dilanti i bis’é:
MAT 17:15 “Señor, tene miserikòrdia di mi yu, pasobra e ta sufri di epilepsia i ta malu; hopi biaha e ta kai den kandela i hopi biaha den awa.
MAT 17:16 Mi a tres’é serka bo disipelnan, ma nan no por a kur’é.”
MAT 17:17 Hesus a kontestá: “O generashon sin fe i pèrvèrso, pa kuantu tempu mas mi tin ku keda serka boso? Pa kuantu tempu mi tin ku soportá boso? Trese bo yu akinan pa mi.”
MAT 17:18 Anto Hesus a skual e demoño, i el a sali for di e mucha; i for di e momento ei e mucha a kura.
MAT 17:19 Anto e disipelnan a bini serka Hesus den privá i a puntr’é: “Pakiko nos no por a sak’é?”
MAT 17:20 El a kontestá nan: “Pa motibu di boso poko fe. Pasobra di bèrdat mi ta bisa boso: Si boso fe ta djis e tamaño di un pipita di mòster, boso lo bisa e seru akí: ‘Kita for di aki, bai aya,’ i lo e kita, i nada lo no ta imposibel pa boso.”
MAT 17:21* ——
MAT 17:22 Ora nan tabata huntu na Galilea, Hesus a bisa nan: “E Yu di hende mester keda entregá* den man di su enemigunan,
MAT 17:23 nan lo mat’é, anto riba e di tres dia lo e ser lantá for di morto.” I esei a hasi nan masha tristu.
MAT 17:24 Despues ku nan a yega Kapernaum, e hòmbernan ku ta kobra belasting di tèmpel* a aserká Pedro i puntr’é: “Boso maestro no ta paga e belasting di tèmpel?”
MAT 17:25 E di: “Sí.” Ma ora Pedro a drenta kas, promé ku e por a bisa algu, Hesus a puntr’é: “Kiko bo ta pensa, Simon? Di ken e reinan di tera ta risibí vários belasting? Di nan yunan òf di otro hende?”
MAT 17:26 Ora el a kontestá: “Di otro hende,” Hesus a bis’é: “Bon mirá anto, e yunan ta liber di belasting.
MAT 17:27 Ma pa nos no pone nan trompeká, bai laman, tira un anzue i kue e promé piská ku bini ariba; i ora bo habri su boka, lo bo haña un moneda di plata.* Kue e moneda ei, i duna nan pa mi i pa bo.”
Bai ariba òf skohe i lesa òf komentá
MAT 18:1
Na e momento ei e disipelnan a bini serka Hesus i puntr’é: “Ken realmente ta esun di mas grandi den e Reino di shelu?”
MAT 18:2 Anto el a yama un mucha chikitu serka dje, pon’é meimei di nan
MAT 18:3 i bisa: “Di bèrdat mi ta bisa boso: A ménos ku boso kambia i bira manera mucha chikitu, boso sigur lo no drenta e Reino di shelu.
MAT 18:4 P’esei, ken ku humiá su mes manera e mucha akí ta esun di mas grandi den e Reino di shelu,
MAT 18:5 i ken ku risibí un mucha manera esaki den mi nòmber ta risibí mi tambe.
MAT 18:6 Ma ken ku pone un di e chikitunan akí ku ta pone fe den mi trompeká,* lo ta mihó p’e si nan kologá un piedra di mulina* na su garganta i lag’é senk den laman ganchu.
MAT 18:7 Ai di mundu pa motibu di e piedranan di trompeká* ku e ta pone! Ta bèrdat ku piedra di trompeká mester bini, ma ai di e hende pa medio di ken e piedra di trompeká ta bini!
MAT 18:8 P’esei, si bo man òf bo pia ta pone bo trompeká, kap e benta afó; ta mihó bo haña bida siendo mankaron òf koho, ku bo keda tirá ku dos man òf ku dos pia den kandela eterno.
MAT 18:9 Asina tambe, si bo wowo ta pone bo trompeká, sak’é benta afó; ta mihó bo haña bida ku un wowo so, ku bo keda tirá ku dos wowo den kandela di Gehena.*
MAT 18:10 Wak pa boso no despresiá un di e chikitunan akí, pasobra mi ta bisa boso ku nan angelnan den shelu semper ta mira kara di mi Tata* ku ta den shelu.
MAT 18:11* ——
MAT 18:12 Kiko boso ta pensa? Si un hende tin 100 karné i ún di nan dual, lo e no laga e 99 karnénan riba seru i bai buska esun ku a dual?
MAT 18:13 I si akaso e hañ’é, mi ta sigurá boso ku e ta alegrá mas pa motibu di esun ei ku pa motibu di e 99 karnénan ku no a dual.
MAT 18:14 Asina tambe mi Tata ku ta den shelu no ta deseá pa ni ún di e chikitunan akí bai pèrdí.
MAT 18:15 Ademas, si bo ruman kometé un piká kontra bo, bai i mustr’é riba su fout,* abo kuné so. Si e skucha bo, bo a gana bo ruman bèk.
MAT 18:16 Ma si e no skucha bo, bai ku un òf dos hende mas pa asina pa medio di boka di dos òf tres testigu, tur asuntu por keda konfirmá.
MAT 18:17 Si e no skucha nan, papia ku e kongregashon. Si e no skucha ni sikiera e kongregashon, lag’é ta pa bo meskos ku un hende di e nashonnan i meskos ku un kobradó di belasting.
MAT 18:18 Di bèrdat mi ta bisa boso: Kiko ku boso mara riba tera, lo ta mará kaba den shelu, i kiko ku boso lòs riba tera, lo ta di lòs kaba den shelu.
MAT 18:19 Di bèrdat mi ta bolbe bisa boso: Si dos di boso riba tera bai di akuerdo pa pidi kualke kos ku ta importante, mi Tata den shelu lo perkurá pa boso hañ’é.
MAT 18:20 Pasobra kaminda dos òf tres ta reuní den mi nòmber, einan mi ta meimei di nan.”
MAT 18:21 Anto Pedro a bini serka dje i bis’é: “Señor, kuantu biaha mi ruman por peka kontra mi i mi mester pordon’é? Te ku shete biaha?”
MAT 18:22 Hesus a bis’é: “Mi ta bisa bo: No te ku shete biaha, sino te ku 77 biaha.*
MAT 18:23 P’esei e Reino di shelu a bira manera un rei ku tabata ke pa su esklabonan paga nan debe.
MAT 18:24 Ora el a kuminsá kobra nan, nan a trese un hòmber serka dje ku tabata deb’é 10.000 talento.*
MAT 18:25 Ma komo ku e no tabatin moda di pag’é bèk, su doño a duna òrdu pa bend’é—huntu ku su esposa, su yunan i tur loke e tabatin—pa paga e debe.
MAT 18:26 Anto e esklabo a kai na rudia i rog’é: ‘Tene pasenshi ku mi, i lo mi paga bo tur kos bèk.’
MAT 18:27 Esaki a pone doño di e esklabo ei haña duele di dje, i el a lag’é bai i a kanselá su debe.
MAT 18:28 Ma e esklabo ei a sali bai, i el a topa un kompañero esklabo ku tabata deb’é 100 denario, i el a kue e hòmber tene i a kuminsá chok’é i bis’é: ‘Paga mi tur loke bo debe mi.’
MAT 18:29 Anto su kompañero a kai na rudia i suplik’é: ‘Tene pasenshi ku mi, i lo mi paga bo bèk.’
MAT 18:30 Sinembargo, e no tabata ke, sino mas bien, el a laga nan tir’é den prizòn te ora ku e paga loke e tabata debe.
MAT 18:31 Pues, ora e otro esklabonan a mira loke a sosodé, nan a bira masha tristu, i nan a bai serka nan doño i a splik’é tur loke a sosodé.
MAT 18:32 Anto su doño a manda yam’é i bis’é: ‘Esklabo malbado, ami a kanselá henter bo debe ora bo a supliká mi.
MAT 18:33 Abo tambe lo no mester a tene miserikòrdia di bo kompañero, meskos ku ami a tene miserikòrdia di bo?’
MAT 18:34 Anto su doño, furioso, a entreg’é na e wardadónan di prezu te ora ku e paga tur loke e tabata debe.
MAT 18:35 Asina tambe mi Tata selestial lo trata ku boso, si kada un di boso no pordoná su ruman di kurason.”
Bai ariba òf skohe i lesa òf komentá
MAT 19:1
Awor bon, ora Hesus a kaba di papia e palabranan akí, el a sali bai for di Galilea i a yega na e fronteranan di Hudea, na otro banda di Riu Hordan.
MAT 19:2 Ademas, tabatin un gran kantidat di hende ku a siguié, i el a kura nan einan.
MAT 19:3 I algun fariseo, ku intenshon di pon’é na prueba, a yega serka dje i puntr’é: “Un hòmber tin mag di divorsiá di su esposa pa kualke motibu?”
MAT 19:4 El a kontestá nan: “Boso no a lesa ku esun ku a krea hende na prinsipio a traha nan hòmber i muhé
MAT 19:5 i a bisa: ‘P’esei un hòmber lo bandoná su tata i su mama i lo pega na su esposa, i nan dos lo ta ún karni’?*
MAT 19:6 Di manera ku nan no ta dos mas, sino ún karni. Pues, no laga ningun hende separá loke Dios a uni bou di un yugo.”
MAT 19:7 Nan a puntr’é: “Pakiko anto Moises a ordená pa e hòmber duna e muhé un karta di divorsio i mand’é bai?”
MAT 19:8 El a bisa nan: “Moises a permití boso divorsiá di boso esposa pasobra boso ta tèrko, ma esaki no tabata e kaso na kuminsamentu.
MAT 19:9 Mi ta bisa boso ku ken ku divorsiá di su esposa i kasa ku un otro muhé—si no ta pa motibu ku e esposa a kometé fornikashon*—ta kometé adulterio.”
MAT 19:10 E disipelnan a bis’é: “Si esei ta e kaso entre un hòmber i su esposa, no ta konsehabel pa kasa anto.”
MAT 19:11 El a bisa nan: “No ta tur hende por aseptá e palabranan akí, sino solamente esnan ku tin e don.
MAT 19:12 Pues, algun hende no ta kasa pa motibu ku nan a nase ku un problema, i otronan, pa motibu ku hende a mutilá* nan; pero tambe tin hende ku ta keda sin kasa pa motibu di e Reino di shelu. Laga esun ku por keda sin kasa, keda sin kasa.”
MAT 19:13 Anto e hendenan a trese algun mucha chikitu serka Hesus pa e pone man riba nan* i hasi orashon pa nan, ma e disipelnan a skual e hendenan.
MAT 19:14 Sinembargo, Hesus a bisa nan: “Laga e muchanan na pas, i stòp di stroba nan di bini serka mi, pasobra e Reino di shelu ta pertenesé na hende manera e muchanan akí.”
MAT 19:15 I el a pone man riba nan* i a bai for di einan.
MAT 19:16 I un yònkuman a yega serka dje i puntr’é: “Maestro, ki bon obra mi tin ku hasi pa mi haña bida eterno?”
MAT 19:17 Hesus a bis’é: “Pakiko bo ta puntra mi tokante kiko ta bon? Ta Ún so tin ku ta bon. Ma si bo ke haña bida, sigui kumpli ku e mandamentunan.”
MAT 19:18 El a puntra Hesus: “Kua di nan?” Hesus a kontest’é: “Esakinan: ‘no mata’; ‘no kometé adulterio’; ‘no hòrta’; ‘no lanta testimonio falsu’;
MAT 19:19 ‘onra bo tata ku bo mama’; i ‘stima bo próhimo meskos ku bo mes.’”
MAT 19:20 E yònkuman a bis’é: “Mi ta kumpli ku tur esakinan; kiko mas mi falta?”
MAT 19:21 Hesus a bis’é: “Si bo ke ta perfekto, bai bende bo pertenensianan, i duna hende pober e plaka, i lo bo tin tesoro den shelu, i bin sigui mi.”*
MAT 19:22 Ora e yònkuman a tende e palabranan akí, el a bira bai tur tristu, pasobra e tabatin hopi propiedat.
MAT 19:23 Ma Hesus a bisa su disipelnan: “Di bèrdat mi ta bisa boso ku lo ta difísil pa un hende riku drenta e Reino di shelu.
MAT 19:24 Mi ta bolbe bisa boso: Ta mas fásil pa un kamel pasa dor di wowo di un angua ku pa un hende riku drenta e Reino di Dios.”
MAT 19:25 Ora e disipelnan a tende esei, nan a keda masha sorprendí i a bisa: “Ken realmente por ser salbá?” 26 Hesus a wak nan stret den nan kara i a bisa nan: “Pa hende esaki ta imposibel, ma pa Dios tur kos ta posibel.”
MAT 19:27 E ora ei Pedro a kontest’é: “Wak! Nos a laga tur kos i a sigui bo; kiko realmente nos lo haña?”
MAT 19:28 Hesus a bisa nan: “Di bèrdat mi ta bisa boso: Dia tur kos bira nobo,* ora e Yu di hende sinta riba su trono glorioso, boso ku a sigui mi tambe lo sinta riba 12 trono i husga e 12 tribunan di Israel.
MAT 19:29 I tur hende ku a bandoná kas, ruman hòmber, ruman muhé, tata, mama, yu òf kunuku pa motibu di mi nòmber lo haña hopi biaha mas tantu di esakinan, i tambe bida eterno.
MAT 19:30 Ma hopi ku ta promé lo ta último, i e últimonan lo ta e proménan.
Bai ariba òf skohe i lesa òf komentá
MAT 20:1
Pasobra e Reino di shelu ta manera un doño di kas ku a sali mainta trempan pa bai kontratá hende pa traha den su kunuku di wendrùif.
MAT 20:2 Despues ku el a kumbiní ku e trahadónan pa paga nan un denario* pa dia, el a manda nan bai traha den su kunuku di wendrùif.
MAT 20:3 El a bolbe sali rònt di 9 or di mainta i a mira otro hende pará pòrnada riba plasa,
MAT 20:4 i el a bisa nan: ‘Boso tambe bai traha den e kunuku di wendrùif, i lo mi paga boso loke ta hustu.’
MAT 20:5 I nan a bai. Anto el a bolbe sali rònt di 12 or di mèrdia i tambe 3 or djatardi, i el a hasi meskos.
MAT 20:6 Finalmente, rònt di 5 or djatardi el a sali i a haña otro hende pará, i el a puntra nan: ‘Pakiko boso a keda para akinan henter dia pòrnada?’
MAT 20:7 Nan a kontest’é: ‘Pasobra ningun hende no a kontratá nos.’ El a bisa nan: ‘Boso tambe bai traha den e kunuku di wendrùif.’
MAT 20:8 Ora a bira anochi, doño di e kunuku di wendrùif a bisa su forman: ‘Yama e trahadónan i paga nan nan salario; kuminsá ku esnan ku a yega último i kaba na esnan ku a yega promé.’
MAT 20:9 Ora e hòmbernan ku a kuminsá traha 5 or djatardi a yega, nan kada un a haña un denario.
MAT 20:10 Pues ora esnan ku a kuminsá traha promé a yega, nan a kere ku nan lo a haña mas, ma nan kada un tambe a haña un denario komo pago.
MAT 20:11 Ora nan a haña e denario, nan a kuminsá murmurá kontra doño di e kunuku di wendrùif
MAT 20:12 i a bis’é: ‘E últimonan akí a traha ún ora so; tòg bo a trata nan meskos ku nos ku a traha duru henter dia den higra di solo!’
MAT 20:13 Ma el a kontestá un di nan: ‘Mi amigu, mi no a hasi nada inhustu ku bo. No ta pa un denario bo a kumbiní ku mi?
MAT 20:14 Tuma loke ta di bo i bai. Mi ke duna e últimonan akí mes tantu ku mi a duna bo.
MAT 20:15 Akaso mi no tin derecho di hasi loke mi ke ku mi plaka? Òf ta envidioso bo ta* pasobra mi ta bondadoso ku nan?’
MAT 20:16 Di e manera akí, e últimonan lo ta promé, i e proménan lo ta último.”
MAT 20:17 Awor, riba kaminda pa subi bai Herúsalèm, Hesus a hala e 12 disipelnan un banda i bisa nan:
MAT 20:18 “Tende, nos ta subi bai Herúsalèm, i e Yu di hende lo ser entregá na e saserdotenan prinsipal i e eskribanan. Nan lo konden’é na morto,
MAT 20:19 entreg’é na hende di e nashonnan pa nan hasi bofon di dje i sut’é* i klab’é na staka; anto riba e di tres dia lo e ser lantá for di morto.”
MAT 20:20 Anto mama di e yu hòmbernan di Zebedeo a aserká Hesus huntu ku su yunan i a bùig su dilanti. E kier a pidi Hesus algu.
MAT 20:21 Hesus a puntr’é: “Kiko bo ke?” El a kontest’é: “Duna òrdu pa e dos yu hòmbernan di mi akí por sinta huntu ku bo den bo Reino, ún na bo man drechi i ún na bo man robes.”
MAT 20:22 Hesus a kontestá: “Boso no sa kiko boso ta pidi. Boso por bebe di e kopa ku mi ta bai bebe?” Nan a kontest’é: “Sí, nos por.”
MAT 20:23 El a bisa nan: “En bèrdat boso lo bebe di mi kopa, ma no ta keda na ami pa disidí ken ta sinta na mi man drechi ni na mi man robes; mas bien, e lugánan akí ta pertenesé na esnan pa ken mi Tata a prepará nan.”
MAT 20:24 Ora e otro diesnan a tende di esaki, nan no a keda niun tiki kontentu ku e dos rumannan.
MAT 20:25 Ma Hesus a yama nan serka dje i a bisa nan: “Boso sa ku gobernante di e nashonnan ta dominá nan pueblo, i hende prominente ta ehersé outoridat riba nan.
MAT 20:26 No ta asina meimei di boso; ma ken ku ke bira grandi meimei di boso mester ta boso sirbidó,*
MAT 20:27 i ken ku ke ta promé meimei di boso mester ta boso esklabo.
MAT 20:28 Meskos ku e Yu di hende no a bini pa ser sirbí, sino pa sirbi i pa duna su alma* komo reskate a kambio di hopi hende.”
MAT 20:29 Awor bon, ora Hesus i su disipelnan tabata sali for di Yériko, un multitut grandi a siguié.
MAT 20:30 I tabatin dos hòmber siegu sintá kantu di kaminda. Ora esakinan a tende ku Hesus tabata pasa, nan a grita: “Señor, Yu di David, tene miserikòrdia di nos!”
MAT 20:31 Ma e multitut a manda nan keda ketu na mal òrdu; sinembargo, nan a grita mas duru ainda: “Señor, Yu di David, tene miserikòrdia di nos!”
MAT 20:32 Di manera ku Hesus a para, yama nan i puntra nan: “Kiko boso ke pa mi hasi pa boso?”
MAT 20:33 Nan a bis’é: “Señor, duna nos nos bista.”
MAT 20:34 Hesus a haña duele di nan, i el a mishi ku nan wowo, i mesora nan por a mira, i nan a siguié.
Bai ariba òf skohe i lesa òf komentá
MAT 21:1
Wèl, ora nan tabata serka di Herúsalèm i a yega Bètfage riba Seru di Oleifi, Hesus a bisa dos di su disipelnan:
MAT 21:2 “Bai i drenta e pueblito ku boso ta mira boso dilanti, i mesora boso lo haña un buriku mará i un yu di buriku huntu kuné; lòs nan i trese nan pa mi.
MAT 21:3 I si un hende puntra boso algu, boso tin ku bis’é: ‘Señor tin mester di nan.’ Anto lo e manda nan mesora.”
MAT 21:4 De echo, esaki a sosodé pa asina loke e profeta a papia por a kumpli, ora el a bisa:
MAT 21:5 “Bisa e yu muhé di Sion: ‘Ata bo Rei ta bini serka bo, ku un genio suave i sintá riba un buriku, sí, riba un yu di buriku, yu di un bestia di karga.’”
MAT 21:6 Di manera ku e disipelnan a bai i a hasi manera Hesus a manda nan.
MAT 21:7 Nan a trese e buriku ku su yu i a pone nan pañanan riba esakinan, i el a sinta riba e yu di buriku.
MAT 21:8 Mayoria di e multitut a habri nan pañanan riba kaminda, miéntras ku otronan a kap rama di palu i pone nan riba kaminda.
MAT 21:9 Anto e multitut, esnan ku tabata bai dilanti dje i esnan ku tabata bini su tras, tabata grita: “Por fabor, salba* e Yu di David! Bendishoná ta esun ku ta bini den nòmber di Yehova!* Por fabor, salb’é, abo ku ta den shelu!”
MAT 21:10 Awor bon, ora el a drenta Herúsalèm, henter e stat a bira aribabou, i e hendenan tabata puntra: “Ta ken esaki?”
MAT 21:11 E multitut tabata kontestá nan: “Ta profeta Hesus di Názarèt di Galilea!”
MAT 21:12 I Hesus a drenta den tèmpel i a kore ku tur hende ku tabata bende i kumpra kos den tèmpel, i el a bòltu mesa di e kambiadónan di plaka i banki di esnan ku tabata bende palomba.
MAT 21:13 I el a bisa nan: “Ta pará skirbí: ‘Mi kas lo ser yamá un kas di orashon,’ ma boso ta hasié un kueba di ladron.”
MAT 21:14 Ademas, hende siegu i koho a bini serka dje den tèmpel, i el a kura nan.
MAT 21:15 Ora e saserdotenan prinsipal i e eskribanan a mira e kosnan maravioso ku e tabata hasi—i ku e mucha hòmbernan tabata grita den tèmpel i bisa: “Por fabor, salba e Yu di David!”—nan no a keda niun tiki kontentu
MAT 21:16 i a puntr’é: “Bo ta tende loke e muchanan akí ta bisa?” Hesus a bisa nan: “Sí. Boso no a lesa esaki nunka: ‘For di boka di mucha chikitu i yu na pechu, bo a perkurá alabansa’?”
MAT 21:17 I el a kita bai laga nan i sali for di e stat bai Betania; einan el a pasa anochi.
MAT 21:18 Mainta trempan, ora e tabata bai e stat bèk, el a sinti hamber.
MAT 21:19 El a mira un palu di figu kantu di kaminda, i el a bai na e palu, ma e no a haña nada na dje, sino blachi so. Anto el a bisa e palu: “Djawe padilanti, lo bo no pari nunka mas.” I mesora e palu di figu a seka.
MAT 21:20 Ma ora e disipelnan a mira esaki, nan a keda asombrá i a puntra: “Ta kon e palu di figu por a seka mesora asina?”
MAT 21:21 Hesus a kontestá nan: “Di bèrdat mi ta bisa boso: Si boso tin fe i no ta duda, boso no solamente lo hasi loke mi a hasi ku e palu di figu, ma tambe si boso bisa e seru akí: ‘Hisa bo mes benta den laman,’ esei lo sosodé.
MAT 21:22 I tur loke boso pidi den orashon ku fe, boso lo haña.”
MAT 21:23 Awor bon, despues ku el a drenta den tèmpel, e saserdotenan prinsipal i e ansianonan di e pueblo a bini serka dje, miéntras ku e tabata siña hende, i nan a puntr’é: “Ku ki outoridat bo ta hasi e kosnan akí? I ken a duna bo e outoridat akí?”
MAT 21:24 Hesus a kontestá nan: “Ami tambe lo puntra boso un kos. Si boso kontestá mi, e ora ei lo mi bisa boso ku ki outoridat mi ta hasi e kosnan akí:
MAT 21:25 Di unda Huan a haña outoridat pa batisá hende? Di shelu òf di hende?” Ma nan a kuminsá deliberá ku otro: “Si nos bisa: ‘Di shelu,’ lo e puntra nos: ‘Pakiko boso no a ker’é anto?’
MAT 21:26 Ma si nos bisa: ‘Di hende,’ nos tin ku tene miedu di e multitut, pasobra nan tur tabata kere ku Huan tabata un profeta.”
MAT 21:27 Di manera ku nan a kontestá Hesus: “Nos no sa.” E, na su turno, a bisa nan: “Ami tampoko no ta bisa boso ku ki outoridat mi ta hasi e kosnan akí.
MAT 21:28 Kiko boso ta pensa? Un hòmber tabatin dos yu. El a bai serka e promé i bis’é: ‘Mi yu, bai traha awe den e kunuku di wendrùif.’
MAT 21:29 E yu a kontest’é: ‘Mi ta bai, Tata,’ ma e no a bai.
MAT 21:30 Anto el a bai serka e di dos i bis’é meskos. Esaki a kontest’é: ‘Mi no ta bai.’ Despues, el a sinti duele i a bai tòg.
MAT 21:31 Kua di nan dos a hasi e boluntat di nan tata?” Nan di: “E último.” Hesus a bisa nan: “Di bèrdat mi ta bisa boso ku e kobradónan di belasting i e prostitutanan ta drenta e Reino di Dios promé ku boso.
MAT 21:32 Pasobra Huan a bini i a mustra boso e kaminda di hustisia, ma boso no a ker’é. Ma e kobradónan di belasting i e prostitutanan sí a kere Huan, i maske boso a mira esaki, boso no a sinti duele despues pa asina boso kere den dje.
MAT 21:33 Tende un otro ilustrashon: Tabatin un hòmber, un doño di kas, ku a planta un kunuku di wendrùif, pone un tranké rònt di dje, koba un baki di pèrs drùif den dje i traha un toren di vigilansia riba dje. Despues el a hür e kunuku ku algun kunukero i a biaha pa eksterior.
MAT 21:34 Ora e tempu di rekohé drùif a yega, el a manda su esklabonan bai serka e kunukeronan pa tuma su parti di e kosecha.
MAT 21:35 Ma e kunukeronan a gara su esklabonan; nan a bati ún, mata un otro i un di tres nan a piedra mata.
MAT 21:36 E doño a bolbe manda otro esklabo—mas tantu ku e promé biaha—ma e kunukeronan a hasi meskos ku esakinan.
MAT 21:37 Por último, el a manda su yu serka nan, pensando: ‘Mi yu sí nan lo respetá.’
MAT 21:38 Ma ora e kunukeronan a mira e yu, nan a bisa otro: ‘Esaki ta e heredero; ban, laga nos mat’é i poderá di su herensia!’
MAT 21:39 Di manera ku nan a gar’é, bent’é pafó di e kunuku di wendrùif i mat’é.
MAT 21:40 P’esei, ora doño di e kunuku di wendrùif bini, kiko lo e hasi ku e kunukeronan ei?”
MAT 21:41 E saserdotenan prinsipal i e ansianonan a bis’é: “Komo ku nan ta mal hende, lo e laga nan muri un mal morto, i lo e hür e kunuku di wendrùif ku otro kunukero ku lo dun’é fruta ora ta tempu di kosecha.”
MAT 21:42 Hesus a bisa nan: “E Skritura ta bisa: ‘E piedra ku e trahadónan a rechasá ta esun ku a bira e piedra prinsipal di skina. Esaki a bini di Yehova, i e ta maravioso den nos bista.’ Boso no a lesa esei nunka den e Skritura?
MAT 21:43 P’esei mi ta bisa boso: Lo kita e Reino di Dios for di boso i dun’é na un nashon ku ta duna fruta pa e Reino.
MAT 21:44 Ademas, e hende ku kai riba e piedra akí lo spat for di otro. Pa loke ta esun ku e piedra kai riba dje, e piedra lo plèch’é.”
MAT 21:45 Awor bon, ora e saserdotenan prinsipal i e fariseonan a tende su ilustrashonnan, nan a ripará ku ta di nan e tabata papia.
MAT 21:46 Maske nan tabata buska un manera pa gar’é, nan tabatin miedu di e multitut, pasobra esakinan tabata kere ku e ta un profeta.
Bai ariba òf skohe i lesa òf komentá
MAT 22:1
Un biaha mas Hesus a bolbe papia ku nan pa medio di ilustrashon. E di:
MAT 22:2 “E Reino di shelu ta manera un hòmber, un rei, ku a pone un fiesta di kasamentu pa su yu hòmber.
MAT 22:3 Anto el a manda su esklabonan bai yama e invitadonan pa e fiesta di kasamentu, ma nan no kier a bini.
MAT 22:4 El a bolbe manda otro esklabo i a bisa nan: ‘Bisa e invitadonan: “Mi a prepará mi kuminda, mi a laga mata mi toronan i mi bestianan gòrdá, i tur kos ta kla. Bini e fiesta di kasamentu!”’
MAT 22:5 Pero e invitadonan a bira bai sin preokupá nan kabes. Un a bai su kunuku, e otro a bai su negoshi,
MAT 22:6 ma e otronan a gara e esklabonan, insultá nan i maltratá nan, i despues mata nan.
MAT 22:7 E rei a bira furioso, i el a manda su ehérsito bai mata e asesinonan ei i kima nan stat.
MAT 22:8 Anto el a bisa su esklabonan: ‘E fiesta di kasamentu ta kla, ma e invitadonan no tabata digno di ta presente.
MAT 22:9 P’esei, bai den e kamindanan prinsipal i invitá ken ku boso topa na e fiesta di kasamentu.’
MAT 22:10 Asina anto, e esklabonan a sali bai den e kamindanan prinsipal, i nan a trese tur hende ku nan a haña, tantu bon hende komo mal hende; i e sala di kasamentu a keda yen di invitado.*
MAT 22:11 Ora e rei a drenta pa inspekshoná e invitadonan, el a mira un hòmber ku no tabatin paña di kasamentu bistí.
MAT 22:12 Di manera ku el a puntr’é: ‘Mi amigu, ki mishi bo aki den sin paña di kasamentu bistí?’ E hòmber no por a bisa nada.
MAT 22:13 E ora ei e rei a bisa su sirbidónan: ‘Mar’é na man ku pia i tir’é den e skuridat ku tin pafó. Ei ta kaminda lo e yora i morde riba djente.’
MAT 22:14 Pues, hopi ta invitá, ma poko ta skohé.”
MAT 22:15 Anto e fariseonan a sigui nan kaminda, i nan a bai konsultá ku otro pa mira kon nan por kue Hesus den trampa ku su mes palabranan.
MAT 22:16 Di manera ku nan a manda nan disipelnan serka dje huntu ku e partidarionan di Heródes, i nan a bis’é: “Maestro, nos sa ku bo ta papia bèrdat i ta siña hende e kaminda di Dios di akuerdo ku bèrdat, i ku bo no ta buska aprobashon di ningun hende, pasobra bo no ta wak aparensia di hende.
MAT 22:17 P’esei, bisa nos: Kiko bo ta pensa? Tin mag di paga belasting na Sésar,* sí òf nò?”
MAT 22:18 Pero komo ku Hesus tabata sa di nan malisia, el a bisa nan: “Pakiko boso ta purba di kue mi den trampa, hipókritanan?
MAT 22:19 Mustra mi e moneda ku ta usa pa paga belasting.” Nan a trese un denario* p’e.
MAT 22:20 I el a puntra nan: “Ta ken su kara i título esaki ta?”
MAT 22:21 Nan di kuné: “Di Sésar.” E ora ei el a bisa nan: “Pues, duna Sésar loke ta di Sésar, ma Dios loke ta di Dios.”
MAT 22:22 Wèl, ora nan a tende esei, nan a keda asombrá i a kita bai lag’é.
MAT 22:23 Riba e dia ei, algun saduseo—kendenan ta bisa ku no tin resurekshon—a bini serka dje i puntr’é:
MAT 22:24 “Maestro, Moises a bisa: ‘Si un hòmber muri sin ku e tabatin yu, su ruman hòmber mester kasa ku e biuda i lag’é haña yu pa su ruman ku a muri.’
MAT 22:25 Awor bon, tabatin shete ruman hòmber serka nos; e promé a kasa, i el a muri. Komo ku e no tabatin yu, el a laga su esposa pa su ruman.
MAT 22:26 E di dos a tuma e muhé komo esposa, i e tambe a fayesé sin ku e tabatin yu. Meskos a pasa ku e di tres, te ku e di shete.
MAT 22:27 Por último, e muhé a muri.
MAT 22:28 Pues, den e resurekshon, esposa di kua di e shete rumannan lo e ta? Pasobra nan tur tabatiné komo esposa.”
MAT 22:29 Hesus a kontestá nan: “Boso ta kiboká, pasobra boso no konosé e Skritura ni boso no sa kon e poder di Dios ta obra,
MAT 22:30 pasobra den e resurekshon ni hòmber ni muhé lo no kasa, ma nan lo ta manera angel den shelu.
MAT 22:31 Pa loke ta resurekshon di e mortonan, boso no a lesa loke Dios a papia ku boso ora el a bisa:
MAT 22:32 ‘Ami ta Dios di Abraham, Dios di Isak i Dios di Yakòb’? E no ta Dios di e mortonan, sino di e bibunan.”
MAT 22:33 Ora e multitut a tende e kosnan ku e tabata siña nan, nan a keda babuká.
MAT 22:34 Despues ku e fariseonan a tende ku el a tapa boka di e saduseonan, nan a bini huntu den ún grupo.
MAT 22:35 I un di nan, vèrsá den Lei, a pon’é na prueba ku un pregunta:
MAT 22:36 “Maestro, kua ta e mandamentu di mas grandi di Lei?”
MAT 22:37 Hesus a kontest’é: “‘Stima Yehova* bo Dios ku henter bo kurason, ku henter bo alma i ku henter bo mente.’
MAT 22:38 Esaki ta e mandamentu di mas grandi i esun di promé.
MAT 22:39 E di dos, igual kuné, ta esaki: ‘Stima bo próhimo meskos ku bo mes.’
MAT 22:40 Riba e dos mandamentunan akí henter Lei i e Profetanan* ta basá.”
MAT 22:41 Awor bon, miéntras ku e fariseonan tabata einan ainda, Hesus a puntra nan:
MAT 22:42 “Kiko boso ta pensa di Kristu? Yu di ken e ta?” Nan a kontest’é: “Di David.”
MAT 22:43 Hesus a puntra nan: “Kon por ta anto ku David, bou di inspirashon, ta yam’é ‘Señor,’ ora el a bisa:
MAT 22:44 ‘Yehova a bisa mi Señor: “Sinta na mi man drechi te ora mi pone bo enemigunan bou di bo pia”’?
MAT 22:45 P’esei, si David ta yam’é Señor, kon e por ta su yu?”
MAT 22:46 Ningun hende no por a kontest’é ni ún palabra, i for di e dia ei ningun hende no a tribi di puntr’é nada mas.
Bai ariba òf skohe i lesa òf komentá
MAT 23:1
Anto Hesus a papia ku e multitut i ku su disipelnan, i el a bisa nan:
MAT 23:2 “E eskriba- i fariseonan a kai sinta riba stul di Moises.
MAT 23:3 P’esei, hasi tur loke nan bisa boso, ma no hasi manera nan ta hasi, pasobra nan ta bisa, ma nan no ta hasi.
MAT 23:4 Nan reglanan ta manera karga pisá ku nan ta pone riba skouder di hende, ma nan mes no ta dispuesto pa saka ni ún dede pa hisa nan.
MAT 23:5 Tur loke nan hasi, nan ta hasi pa hende mira. Por ehèmpel, nan ta hancha e kahitanan* ku nan ta bisti komo protekshon i ta hasi e frañanan di nan paña mas largu.
MAT 23:6 Nan gusta e lugá mas prominente na bankete i stul te dilanti den snoa
MAT 23:7 i pa hende kumindá nan ku rèspèt riba plasa i yama nan Rabi.*
MAT 23:8 Ma boso, no laga hende yama boso Rabi, pasobra ún so ta boso Maestro, miéntras ku boso tur ta ruman.
MAT 23:9 Ademas, no yama ningun hende riba tera boso tata, pasobra ún so ta boso Tata: Esun ku ta den shelu.
MAT 23:10 Tampoko no laga nan yama boso lider, pasobra ún so ta boso Lider: Kristu.
MAT 23:11 Ma esun di mas grandi entre boso mester ta boso sirbidó.
MAT 23:12 Ken ku halsa su mes, lo keda humiá, i ken ku humiá su mes, lo keda halsá.
MAT 23:13 Ai di boso, eskriba i fariseo, hipókritanan! Boso ta sera e Reino di shelu dilanti di hende, pasobra boso mes no ta drenta, i esnan ku ta riba kaminda pa drenta tampoko boso no ta laga drenta.
MAT 23:14* ——
MAT 23:15 Ai di boso, eskriba i fariseo, hipókritanan! Pasobra boso ta krusa laman i tera seku pa hasi ún hende un kreyente nobo,* i ora e bira un kreyente, boso ta hasié un persona ku ta meresé di bai Gehena,* anto dos biaha mas tantu ku boso!
MAT 23:16 Ai di boso, guia siegu, ku ta bisa: ‘Si un hende hura pa tèmpel, esei no ta mar’é na nada, ma si un hende hura pa e oro di tèmpel, e ora ei sí e ta obligá di kumpli ku loke el a hura.’
MAT 23:17 Hende bobo i siegu! Kiko realmente ta mas importante: e oro òf e tèmpel ku a santifiká e oro?
MAT 23:18 Boso ta bisa tambe: ‘Si un hende hura pa altar, esei no ta mar’é na nada, ma si un hende hura pa e ofrenda riba dje, e ora ei sí e ta obligá di kumpli ku loke el a hura.’
MAT 23:19 Siegunan! Kiko realmente ta mas importante: e ofrenda òf e altar ku ta santifiká e ofrenda?
MAT 23:20 P’esei, ken ku hura pa altar, ta hura pa tur loke tin riba dje;
MAT 23:21 i ken ku hura pa tèmpel, ta hura pa tèmpel i pa esun ku ta biba den dje;
MAT 23:22 i ken ku hura pa shelu, ta hura pa trono di Dios i pa esun ku ta sintá riba dje.
MAT 23:23 Ai di boso, eskriba i fariseo, hipókritanan! Pasobra boso ta duna e désimo parti di menta, eneldo i komino,* ma boso a neglishá e asuntunan di mas peso di Lei, esta, hustisia, miserikòrdia i fieldat. Boso mester a duna e kosnan ei bèrdè, ma sin neglishá e otro kosnan.
MAT 23:24 Guia siegu, boso ta sefta sangura ma ta guli kamel!
MAT 23:25 Ai di boso, eskriba i fariseo, hipókritanan! Pasobra boso ta limpia parti pafó di e kòpi i di e tayó, ma paden ta yen di golosidat* i hasimentu di kos di mas.
MAT 23:26 Fariseo siegu! Limpia parti paden di e kòpi i e tayó promé, pa asina parti pafó tambe keda limpi.
MAT 23:27 Ai di boso, eskriba i fariseo, hipókritanan! Pasobra boso parse graf blanchá, ku di pafó ta parse masha bunita, ma ku di paden ta yen di wesu di hende morto i tur sorto di impuresa.
MAT 23:28 Asina boso tambe di pafó ta parse hende masha hustu, ma di paden boso ta yen di hipokresia i maldat.
MAT 23:29 Ai di boso, eskriba i fariseo, hipókritanan! Pasobra boso ta traha graf pa e profetanan i ta dòrna graf di e hustunan,
MAT 23:30 i boso ta bisa: ‘Si nos tabata biba den tempu di nos antepasadonan, nos lo no tabata nan kómplise den dramamentu di sanger di e profetanan.’
MAT 23:31 Pues anto, boso ta duna testimonio kontra boso mes ku boso ta yu di esnan ku a mata e profetanan.
MAT 23:32 Wèl, kaba e trabou ku boso antepasadonan a kuminsá kuné!
MAT 23:33 Rasa di kolebra venenoso! Kon boso lo por skapa di e huisio di Gehena?
MAT 23:34 P’esei, mi ta bai manda profeta, hòmber sabí i maestro serka boso. Algun di nan boso lo mata i klaba na staka, i algun di nan boso lo suta* den boso snoanan i persiguí di stat pa stat,
MAT 23:35 pa asina bini riba boso tur e sanger di hende hustu ku a keda dramá riba tera, sí, for di sanger di e hòmber hustu Abel te na sanger di Zakarías, yu di Barakías, kende boso a mata entre e santuario i e altar.
MAT 23:36 Di bèrdat mi ta bisa boso: Tur e kosnan akí lo bini riba e generashon akí.
MAT 23:37 Herúsalèm, Herúsalèm, abo ku a mata e profetanan i ku a piedra esnan ku Dios a manda serka bo. Kuantu biaha mi kier a hala bo yunan huntu manera un galiña ta hala su puitunan huntu bou di su alanan! Ma boso no tabata ke.
MAT 23:38 Dios lo bandoná boso tèmpel!*
MAT 23:39 Pasobra mi ta bisa boso: Di awor padilanti boso lo no mira mi mas, sino te ora boso bisa: ‘Bendishoná ta esun ku ta bini den nòmber di Yehova!’”
Bai ariba òf skohe i lesa òf komentá
MAT 24:1
Ora Hesus a bira bai i tabata sali for di tèmpel, su disipelnan a bini serka dje pa mustr’é e edifisionan di tèmpel.
MAT 24:2 Anto el a bira bisa nan: “Boso ta mira tur e kosnan akí? Di bèrdat mi ta bisa boso: Ni ún piedra lo no keda riba otro; tur lo ser bashá abou.”
MAT 24:3 Ora ku e tabata sintá riba Seru di Oleifi, e disipelnan a bini nan so serka dje i a puntr’é: “Bisa nos: Ki dia e kosnan akí lo sosodé, i kiko lo ta e señal di bo presensia i di konklushon di e era* akí?”
MAT 24:4 I Hesus a kontestá nan: “Tene kuidou pa ningun hende no gaña boso,
MAT 24:5 pasobra hopi lo bini den mi nòmber i bisa: ‘Ta mi ta Kristu,’ i nan lo gaña hopi hende.
MAT 24:6 Boso lo tende di guera den vários lugá; mira pa boso no spanta. Pasobra e kosnan akí tin ku sosodé, ma ainda esei no ta e fin.
MAT 24:7 Pasobra nashon lo lanta kontra nashon i reino kontra reino, i lo tin skarsedat di kuminda i temblor den un lugá tras di otro.
MAT 24:8 Tur e kosnan akí ta kuminsamentu di kalamidat, manera doló di parto.
MAT 24:9 Anto hende lo persiguí boso i mata boso, i tur nashon lo odia boso pa motibu di mi nòmber.
MAT 24:10 Ademas, hopi hende lo trompeká,* i nan lo traishoná otro i odia otro.
MAT 24:11 I lo lanta hopi profeta falsu, i nan lo gaña hopi hende;
MAT 24:12 i pa motibu di oumento di maldat, amor di mayoria di hende lo fria.
MAT 24:13 Ma esun ku perseverá te na fin ta esun ku lo ser salbá.
MAT 24:14 I e bon notisia akí di e Reino lo ser prediká den henter e tera habitá, komo testimonio pa tur nashon, anto e fin lo yega.
MAT 24:15 P’esei, ora boso mira e ‘kos repugnante’ ku ta kousa destrukshon, ku profeta Daniel a papia di dje, pará den un lugá santu (lektor, usa disernimentu pa komprondé esaki),
MAT 24:16 e ora ei laga esnan ku ta na Hudea hui bai den seru.
MAT 24:17 E hòmber ku ta riba dak* no mester baha abou pa saka e kosnan ku ta den su kas,
MAT 24:18 i e hòmber ku ta den kunuku no mester bai kas bèk pa kue paña.
MAT 24:19 Ai di e muhénan na estado i esnan ku tin yu na pechu den e dianan ei!
MAT 24:20 Sigui pidi den orashon pa boso huida no tuma lugá den wenter ni riba dia di sabat,
MAT 24:21 pasobra e tempu ei lo tin un tribulashon grandi manera no a yega di sosodé nunka, for di prinsipio di mundu te awor, i ku lo no sosodé nunka mas tampoko.
MAT 24:22 De echo, a ménos ku Dios hasi e dianan ei kòrtiku, ningun hende* lo ser salbá, ma pa motibu di e skohínan, lo e hasi e dianan ei kòrtiku.
MAT 24:23 Anto si un hende bisa boso: ‘Wak! Ata e Kristu akí,’ òf: ‘At’é ayá!’ no kere esei.
MAT 24:24 Pasobra lo lanta Kristu falsu i profeta falsu, i nan lo hasi señal i milager grandi pa gaña asta e skohínan, si ta posibel.
MAT 24:25 Kòrda! Mi a spièrta boso di antemano.
MAT 24:26 P’esei, si hende bisa boso: ‘At’é den desierto!,’ no sali bai einan; ‘At’é den e kambernan mas paden!,’ no kere esei.
MAT 24:27 Pasobra meskos ku werlek ta kòrta den ost i ta bria te den wèst, asina presensia di e Yu di hende lo ta.
MAT 24:28 Kaminda e kadaver ta, einan e águilanan lo ta.
MAT 24:29 Mesora despues di e tribulashon di e dianan ei, solo lo bira skur, luna lo no duna su lus, strea lo kai for di shelu i e podernan di shelu lo keda sagudí.
MAT 24:30 Anto e señal di e Yu di hende lo aparesé den shelu, i tur e tribunan di tera lo bati nan pechu di tristesa, i nan lo mira e Yu di hende bini riba e nubianan di shelu ku poder i gran gloria.
MAT 24:31 I lo e manda su angelnan ku un zonido duru di tròmpèt, i nan lo reuní su skohínan for di e kuater skinanan di mundu,* for di e punta di mas leu di shelu te na e otro punta di mas leu.
MAT 24:32 Awor bon, tuma por ehèmpel e palu di figu: Asina ku su taki nobo sprùit i saka blachi, boso sa ku zomer ta serka.
MAT 24:33 Asina tambe, ora boso mira tur e kosnan akí, boso por ta sigur ku e Yu di hende ta serka, sí, djis tras di porta.
MAT 24:34 Di bèrdat mi ta bisa boso ku e generashon akí lo no kaba na nada promé ku tur e kosnan akí tuma lugá.
MAT 24:35 Shelu i tera lo kaba na nada, ma mi palabranan sigur lo no kaba na nada.
MAT 24:36 Pa loke ta e dia i ora ei, ningun hende no sa, ni e angelnan di shelu ni e Yu, sino e Tata so.
MAT 24:37 Pasobra meskos ku e dianan di Noe tabata, asina presensia di e Yu di hende lo ta.
MAT 24:38 Pasobra meskos ku den e dianan ei promé ku e Diluvio, hende tabata kome i bebe, hòmber i muhé tabata kasa, te riba e dia ku Noe a drenta den arka,
MAT 24:39 i nan no a hasi kaso te ora e Diluvio a bini i lastra nan tur bai kuné, asina presensia di e Yu di hende lo ta.
MAT 24:40 Anto dos hòmber lo ta den kunuku: Lo bai ku ún i lo laga e otro atras;
MAT 24:41 dos muhé lo ta mulando na e mulina di man: Lo bai ku ún i lo laga e otro atras.
MAT 24:42 P’esei, keda vigilá, pasobra boso no sa ki dia boso Señor ta bini.
MAT 24:43 Ma boso por ta sigur di esaki: Si e doño di kas sa ki ora di anochi un ladron ta bini, lo e keda lantá i lo no lag’é kibra drenta den su kas.
MAT 24:44 P’esei, boso tambe wak pa boso ta prepará, pasobra e Yu di hende ta bini na un ora ku boso no ta pensa.
MAT 24:45 Ken realmente ta e esklabo fiel i prudente ku su Doño a nombra riba su sirbidónan di kas pa duna nan nan kuminda na e debido tempu?
MAT 24:46 Felis e esklabo ei ta si ora su Doño yega, e hañ’é ta hasi esei.
MAT 24:47 Di bèrdat mi ta bisa boso: Lo e nombr’é riba tur su pertenensianan.
MAT 24:48 Ma si un dia e esklabo ei kometé maldat i bisa den su kurason: ‘Mi Doño ta tarda,’
MAT 24:49 i e kuminsá bati e otro esklabonan i kome i bebe ku buraché,
MAT 24:50 e Doño di e esklabo ei lo bini riba un dia ku e no ta sper’é i na un ora ku e no sa,
MAT 24:51 i lo e dun’é e kastigu di mas severo* i un lugá huntu ku e hipókritanan. Ei ta kaminda lo e yora i morde riba djente.
Bai ariba òf skohe i lesa òf komentá
MAT 25:1
Anto e Reino di shelu ta manera dies bírgen ku a kue nan lampi i sali pa bai kontra ku e brùidehòm.
MAT 25:2 Sinku di nan tabata bobo, i sinku tabata prudente,
MAT 25:3 pasobra esnan bobo a bai ku nan lampi, ma nan no a bai ku zeta èkstra,
MAT 25:4 miéntras ku esnan prudente sí a bai ku zeta den nan bòter huntu ku nan lampi.
MAT 25:5 Komo ku e brùidehòm a tarda pa yega, nan tur a kabishá i pega soño.
MAT 25:6 Ma meianochi, un hende a grita: ‘Ata e brùidehòm! Sali bai kontr’é!’
MAT 25:7 Anto tur e bírgennan ei a lanta i prepará nan lampi.
MAT 25:8 Esnan bobo a pidi esnan prudente: ‘Duna nos un tiki di boso zeta, pasobra nos lampi ta serka di paga.’
MAT 25:9 Esnan prudente a kontestá nan ku e palabranan akí: ‘Si nos duna boso, kisas lo no tin sufisiente pa nos ni pa boso. Mihó boso bai serka e bendedónan i kumpra boso mes zeta.’
MAT 25:10 Ora nan a bai kumpra zeta, e brùidehòm a yega, i e bírgennan ku tabata kla a drenta huntu kuné den e fiesta di kasamentu, i porta a sera.
MAT 25:11 Despues, e otro bírgennan tambe a bini i a bisa: ‘Señor, Señor, habri pa nos!’
MAT 25:12 El a kontestá nan: ‘Di bèrdat mi ta bisa boso: Mi no konosé boso.’
MAT 25:13 P’esei, keda vigilá, pasobra boso no sa ni e dia ni e ora.
MAT 25:14 Ademas, e Reino ta manera ora un hòmber ku tabata kla pa biaha pa eksterior a manda yama su esklabonan i a enkargá nan ku su pertenensianan.
MAT 25:15 El a duna e promé esklabo sinku talento* di moneda di plata; e di dos esklabo, dos talento; i e di tres esklabo, ún talento; kada un segun su kapasidat, i el a biaha pa eksterior.
MAT 25:16 Mesora esun ku a haña sinku talento a bai hasi negoshi ku e talentonan, i el a gana sinku mas.
MAT 25:17 Meskos tambe, esun ku a haña dos talento a gana dos mas.
MAT 25:18 Ma e esklabo ku a haña ún talento so a bai koba un buraku den tera i a skonde e monedanan di plata di su doño.
MAT 25:19 Despues di hopi tempu, doño di e esklabonan ei a bolbe, i el a hasi kuenta ku nan.
MAT 25:20 Di manera ku esun ku a haña sinku talento a bini dilanti i trese sinku talento mas i a bisa: ‘Shon, bo a enkargá mi ku sinku talento; ata mi a gana sinku talento mas.’
MAT 25:21 Su doño a bis’é: ‘Hopi bon, mi bon i fiel esklabo! Bo tabata fiel riba poko kos. Lo mi enkargá bo ku hopi kos. Drenta i kompartí e alegria di bo doño.’
MAT 25:22 Despues esun ku a haña dos talento a bini dilanti i bisa: ‘Shon, bo a enkargá mi ku dos talento; ata mi a gana dos talento mas.’
MAT 25:23 Su doño a bis’é: ‘Hopi bon, mi bon i fiel esklabo! Bo tabata fiel riba poko kos. Lo mi enkargá bo ku hopi kos. Drenta i kompartí e alegria di bo doño.’
MAT 25:24 Finalmente, e esklabo ku a haña ún talento a bini dilanti i bisa: ‘Shon, mi tabata sa ku bo ta un hòmber eksigente, ku ta kosechá kaminda bo no a sembra i ku ta rekohé kosecha ku bo no a traha p’e.
MAT 25:25 P’esei mi a haña miedu i a bai skonde bo talento den tera. Ata loke ta di bo akí.’
MAT 25:26 Su doño a kontest’é: ‘Esklabo floho i malbado, ke men ku bo tabata sa ku mi ta kosechá kaminda mi no a sembra, i ku mi ta rekohé kosecha ku mi no a traha p’e?
MAT 25:27 Wèl, bo mester a depositá mi plaka na banko, pa ora mi yega, mi por a haña mi plaka ku interes.’
MAT 25:28 E ora ei el a bisa su sirbidónan: ‘Kita e talento for di dje i dun’é na esun ku tin dies talento.
MAT 25:29 Pasobra tur hende ku tin, lo risibí mas, i nan lo tin na abundansia; ma pa loke ta esun ku no tin, asta loke e tin lo ser kitá for di dje.
MAT 25:30 I tira e esklabo ku no ta sirbi pa nada den e skuridat ku tin pafó. Ei ta kaminda lo e yora i morde riba djente.’
MAT 25:31 Ora e Yu di hende yega den su gloria i tur e angelnan huntu kuné, lo e sinta riba su trono glorioso.
MAT 25:32 Tur e nashonnan lo ser reuní su dilanti, i lo e separá hende for di otro, meskos ku un wardadó ta separá karné for di kabritu.
MAT 25:33 I lo e pone e karnénan na su man drechi, ma e kabritunan na su man robes.
MAT 25:34 Anto e Rei lo bisa esnan ku ta na su man drechi: ‘Bini, boso ku mi Tata a bendishoná, risibí e Reino ku ta prepará pa boso desde ku a funda mundu.*
MAT 25:35 Pasobra mi a haña hamber i boso a duna mi di kome; mi a haña set i boso a duna mi di bebe. Mi tabata un stranhero i boso a risibí mi hospitalariamente;
MAT 25:36 sunú* i boso a duna mi paña pa bisti. Mi a bira malu i boso a kuida mi. Mi tabata den prizòn i boso a bishitá mi.’
MAT 25:37 Anto e hustunan lo kontest’é ku e palabranan akí: ‘Señor, ki dia nos a mira bo ku hamber i a duna bo di kome; òf ku set i a duna bo di bebe?
MAT 25:38 Ki dia nos a mira bo komo un stranhero i a risibí bo hospitalariamente; òf sunú i a duna bo paña pa bisti?
MAT 25:39 Ki dia nos a mira bo malu òf den prizòn, i nos a bishitá bo?’
MAT 25:40 I e Rei lo kontestá nan: ‘Di bèrdat mi ta bisa boso: Kiko ku boso a hasi pa un di esnan di mas chikitu di mi rumannan, ta pa mi boso a hasié.’
MAT 25:41 Anto lo e bisa esnan ku ta na su man robes: ‘Bai for di mi, boso ku Dios a maldishoná! Bai den e kandela eterno prepará pa Diabel i su angelnan.
MAT 25:42 Pasobra mi a haña hamber, ma boso no a duna mi nada di kome, i mi a haña set, ma boso no a duna mi nada di bebe.
MAT 25:43 Mi tabata un stranhero, ma boso no a risibí mi hospitalariamente; sunú, ma boso no a duna mi paña pa bisti; malu i den prizòn, ma boso no a kuida mi.’
MAT 25:44 Anto nan tambe lo kontest’é ku e palabranan akí: ‘Señor, ki dia nos a mira bo ku hamber òf ku set òf komo un stranhero òf sunú òf malu òf den prizòn i nos no a sirbi bo?’
MAT 25:45 Anto lo e kontestá nan ku e palabranan akí: ‘Di bèrdat mi ta bisa boso: Kiko ku boso no a hasi pa un di esnan di mas chikitu di mi rumannan, ta pa mi boso a keda sin hasié.’
MAT 25:46 I esakinan lo haña morto eterno,* ma e hustunan lo haña bida eterno.”
Bai ariba òf skohe i lesa òf komentá
MAT 26:1
Awor bon, ora Hesus a kaba di papia tur e palabranan akí, el a bisa su disipelnan:
MAT 26:2 “Boso sa ku aki dos dia ta Pasku,* i e Yu di hende lo keda entregá den man di su enemigunan pa nan klab’é na staka.”
MAT 26:3 Anto e saserdotenan prinsipal i e ansianonan di e pueblo a reuní huntu den patio di e sumo saserdote ku tabata yama Kaifas,
MAT 26:4 i nan a konsultá ku otro pa mira kon nan por gara Hesus na un manera astuto i mat’é.
MAT 26:5 Ma nan tabata blo bisa: “No durante e fiesta, pa esei no kousa un lantamentu den e pueblo.”
MAT 26:6 Ora Hesus tabata na Betania na kas di Simon, e leproso,
MAT 26:7 un muhé a yega serka dje ku un bòter di alabaster ku zeta perfumá karu aden, i el a bash’é riba kabes di Hesus, miéntras ku e tabata sintá na mesa.
MAT 26:8 Ora e disipelnan a mira esaki, nan no a keda niun tiki kontentu i a bisa: “Pakiko e dispidimentu akí?
MAT 26:9 Pasobra por a bende e zeta akí pa un suma grandi i duna hende pober e plaka.”
MAT 26:10 Komo ku Hesus tabata sa kiko nan tabata papia, el a bisa nan: “Pakiko boso ta molestiá e muhé? El a hasi un bon obra pa mi.
MAT 26:11 Semper boso lo tin hende pober serka boso, ma ami sí boso lo no tin semper.
MAT 26:12 Pues, ora e muhé akí a basha e zeta perfumá riba mi kurpa, el a hasié pa prepará mi pa entiero.
MAT 26:13 Di bèrdat mi ta bisa boso: Tur kaminda na mundu ku prediká e bon notisia, nan lo konta tambe loke e muhé akí a hasi i asina sigui rekord’é.”
MAT 26:14 Anto un di e 12 apòstelnan, esun ku yama Hudas Iskariot, a bai serka e saserdotenan prinsipal
MAT 26:15 i a puntra nan: “Kiko boso lo duna mi pa entreg’é* na boso?” Nan a primintí di dun’é 30 moneda di plata.
MAT 26:16 Di manera ku djei padilanti, e tabata buska un bon chèns pa traishoná Hesus.
MAT 26:17 Riba e promé dia di Fiesta di Pan sin Zürdeg, e disipelnan a yega serka Hesus i puntr’é: “Unda bo ke pa nos prepará e sena di Pasku* pa bo kome?”
MAT 26:18 E di: “Bai den stat serka tal i tal hende i bis’é: ‘E Maestro di: “Mi tempu stipulá ta serka; lo mi selebrá Pasku huntu ku mi disipelnan na bo kas.”’”
MAT 26:19 I e disipelnan a hasi manera Hesus a manda nan, i nan a prepará tur kos pa e sena di Pasku.
MAT 26:20 Awor bon, ora a bira anochi, e tabata sintá na mesa ku e 12 disipelnan.
MAT 26:21 Miéntras ku nan tabata kome, e di: “Di bèrdat mi ta bisa boso: Un di boso lo traishoná mi.”
MAT 26:22 Esei a hasi e disipelnan masha tristu, i un pa un nan a kuminsá puntr’é: “Señor, no ta ami tòg?”
MAT 26:23 El a kontestá nan: “Esun ku ta hinka man huntu ku mi den e kònchi ta esun ku lo traishoná mi.
MAT 26:24 Ta bèrdat ku e Yu di hende ta bai laga boso, manera ta pará skirbí tokante dje, ma ai di esun pa medio di ken e Yu di hende ta ser traishoná! Lo tabata mihó pa e hende ei si e no a nase mes.”
MAT 26:25 Hudas, ku tabata serka di traishon’é, a tuma palabra i a bisa: “No ta ami tòg, Rabi?” Hesus a bis’é: “Ta bo mes a bisa esei.”
MAT 26:26 Segun ku nan a sigui kome, Hesus a kue un pan, i despues di hasi un orashon,* el a kibr’é, duna su disipelnan i bisa nan: “Tuma, kome. Esaki ta representá mi kurpa.”
MAT 26:27 Ademas, el a kue un kopa, i despues di gradisí Dios, el a pas’é pa nan, bisando: “Boso tur bebe for di dje,
MAT 26:28 pasobra esaki ta representá mi ‘sanger di e pakto,’ ku lo mi drama pa pordon di piká di hopi hende.
MAT 26:29 Ma mi ta bisa boso: Lo mi no bebe mas di e fruta akí di mata di wendrùif te dia ku mi bebe biña nobo ku boso den e Reino di mi Tata.”
MAT 26:30 Finalmente, despues di kanta kantika di alabansa, nan a sali bai Seru di Oleifi.
MAT 26:31 Anto Hesus a bisa nan: “Awe nochi boso tur lo trompeká pa motibu di loke lo pasa ku mi, pasobra ta pará skirbí: ‘Lo mi dal e wardadó mata, i e karnénan di e tou lo plama for di otro.’
MAT 26:32 Ma despues ku mi lanta for di morto, lo mi bai Galilea i warda boso einan.”
MAT 26:33 Ma Pedro a kontest’é: “Maske tur e otronan trompeká pa motibu di loke lo pasa ku bo, ami sí lo no trompeká nunka!”
MAT 26:34 Hesus di kuné: “Di bèrdat mi ta bisa bo: Awe nochi mes, promé ku gai kanta, lo bo nenga tres biaha ku bo konosé mi.”
MAT 26:35 Pedro a bis’é: “Asta si mi tin ku muri huntu ku bo, lo mi no nenga ku mi konosé bo.” Tur e otro disipelnan tambe a bisa meskos.
MAT 26:36 Anto Hesus a yega huntu ku su disipelnan na e lugá ku yama Getsémani, i el a bisa nan: “Sinta akinan miéntras ku mi ta bai aya banda pa hasi orashon.”
MAT 26:37 I el a bai ku Pedro i e dos yunan di Zebedeo i a kuminsá bira masha tristu i sumamente preokupá.
MAT 26:38 Anto el a bisa nan: “Mi alma ta masha tristu mes, kasi pa muri. Keda akinan i keda lantá huntu ku mi.”
MAT 26:39 I despues ku el a bai un poko mas dilanti, el a hinka rudia, bùig ku su kara te na suela i hasi orashon, bisando: “Mi Tata, si ta posibel, kita e kopa* akí for di mi. Sinembargo, no manera ami ke, sino manera abo ke.”
MAT 26:40 I el a bini bèk serka e disipelnan i haña nan na soño, i el a bisa Pedro: “Boso no por a keda ni sikiera un ratu lantá huntu ku mi?
MAT 26:41 Keda vigilá i hasi orashon kontinuamente pa boso no kai den tentashon. Ta klaru ku e spiritu tin e boluntat, ma e karni ta débil.”
MAT 26:42 El a bolbe bai, pa di dos biaha, i el a hasi orashon, bisando: “Mi Tata, si no ta posibel pa kita e kopa akí for di mi sin ku mi beb’é, laga bo boluntat sosodé.”
MAT 26:43 I el a bolbe bini i a haña nan na soño, pasobra nan wowo tabata pisá.
MAT 26:44 Pues, el a laga nan i a bolbe bai i a hasi orashon pa di tres biaha, bisando un biaha mas e mesun kos.
MAT 26:45 Kaba el a bini serka e disipelnan i a bisa nan: “Na un momento asin’akí boso ta drumi i sosegá? Wak! A yega e ora pa e Yu di hende keda entregá* den man di pekadó.
MAT 26:46 Lanta ariba; laga nos ban. Esun ku ta traishoná mi a yega!”
MAT 26:47 I miéntras ku e tabata papia ainda, Hudas, un di e 12 apòstelnan, a yega i huntu kuné un grupo grandi di hende ku spada i ku klòp, mandá pa e saserdotenan prinsipal i e ansianonan di e pueblo.
MAT 26:48 Awor bon, esun ku a traishon’é a duna e hendenan un señal, bisando: “Esun ku mi sunchi, esei t’e; arest’é.”
MAT 26:49 I el a kana bai stret riba Hesus i a bis’é: “Saludo, Rabi!” i a dun’é un sunchi tierno.
MAT 26:50 Ma Hesus a puntr’é: “Kiko bo ta hasi akinan?” Anto nan a bini dilanti, kue Hesus tene i arest’é.
MAT 26:51 Ma un di esnan ku tabata huntu ku Hesus a pasa man saka su spada, dal e esklabo di e sumo saserdote kuné i kita su orea afó.
MAT 26:52 Anto Hesus a bis’é: “Hinka bo spada bèk na su lugá, pasobra ken ku usa spada lo muri pa medio di spada.
MAT 26:53 Òf bo no ta kere ku mi por supliká mi Tata p’e duna mi na e momento akí mas ku 12 legion di angel?
MAT 26:54 Den tal kaso, kon e Skritura ku ta mustra ku ta asin’akí mester sosodé lo por kumpli?”
MAT 26:55 Na e momento ei Hesus a bisa e multitut: “Ta ku spada i ku klòp boso a bini pa arestá mi komo si fuera ta ladron mi ta? Dia aden dia afó mi tabata sinta den tèmpel ta siña hende, i boso no a arestá mi.
MAT 26:56 Ma tur esaki a sosodé pa asina loke e profetanan a skirbi por a kumpli.” Anto tur e disipelnan a bandon’é i hui bai.
MAT 26:57 Esnan ku a arestá Hesus a hib’é serka Kaifas, e sumo saserdote, kaminda e eskribanan i e ansianonan a reuní huntu.
MAT 26:58 Ma Pedro a sigui su tras na un bon distansia te na e patio di e sumo saserdote, i despues ku el a drenta paden, el a kai sinta huntu ku e kriánan pa mira kon kos lo kaba.
MAT 26:59 Mientrastantu, e saserdotenan prinsipal i henter e Sanedrin* tabata buska testimonio falsu kontra Hesus pa por a laga mat’é;
MAT 26:60 ma aunke hopi testigu falsu a presentá, nan no a haña nada. Despues, dos a presentá,
MAT 26:61 i nan di: “E hòmber akí a bisa: ‘Mi por basha e tèmpel di Dios abou i lant’é bèk den tres dia.’”
MAT 26:62 Anto e sumo saserdote a lanta para i puntr’é: “Bo no ta kontestá nada? Bo no ta tende kiko e hendenan akí ta testiguá kontra bo?”
MAT 26:63 Ma Hesus a keda ketu. P’esei e sumo saserdote a bis’é: “Mi ke pa bo hura den nòmber di e Dios bibu ku lo bo papia bèrdat i bisa nos si bo ta Kristu, e Yu di Dios!”
MAT 26:64 Hesus di kuné: “Ta bo mes a bisa esei. Sinembargo, mi ta bisa boso: Di awor padilanti boso lo mira e Yu di hende sintá na man drechi di e Poderoso,* i boso lo mir’é bini riba e nubianan di shelu.”
MAT 26:65 Anto e sumo saserdote a sker su paña i bisa: “El a blasfemá! Pakiko nos tin mester di mas testigu? Wak! Awor boso mes a tende e blasfemia.
MAT 26:66 Kiko boso ta pensa?” Nan a kontest’é: “E meresé morto!”
MAT 26:67 Anto nan a skupi den su kara i dal e moketa. Otronan a dal e wanta
MAT 26:68 i bis’é: “Kristu, mustra ku bo ta profeta, i bisa nos ta ken a dal bo.”
MAT 26:69 Awor bon, Pedro tabata sintá pafó den patio, i un kriá a yega serka dje i bis’é: “Abo tambe tabata huntu ku Hesus e galileo!”
MAT 26:70 Ma el a nenga esei dilanti di nan tur i a bis’é: “Mi no sa di kiko bo ta papia!”
MAT 26:71 Despues ku el a sali bai para banda di e entrada, un otro mucha muhé a mir’é i a bisa e hendenan einan: “E hòmber akí tabata huntu ku Hesus e nazareno!”
MAT 26:72 I el a bolbe nenga esei i hura: “Mi no konosé e hòmber ei!”
MAT 26:73 Despues di un ratu, esnan ku tabata pará ei banda a yega serka i bisa Pedro: “Abo tambe sigur ta un di nan; de echo, bo manera di papia ta reda bo!”
MAT 26:74 Anto el a kuminsá maldishoná su mes i hura: “Mi no konosé e hòmber ei!” I mesora un gai a kanta.
MAT 26:75 I Pedro a kòrda loke Hesus a bis’é, esta: “Promé ku gai kanta, lo bo nenga tres biaha ku bo konosé mi.” I el a bai pafó i yora amargamente.
Bai ariba òf skohe i lesa òf komentá
MAT 27:1
Ora di dia a habri, tur e saserdotenan prinsipal i e ansianonan di e pueblo a bai konsultá ku otro pa mira kon nan por a laga mata Hesus.
MAT 27:2 I despues ku nan a mar’é, nan a bai kuné i entreg’é na gobernador Pilato.
MAT 27:3 Anto ora Hudas, kende a traishon’é, a mira ku nan a kondená Hesus, su konsenshi a remord’é, i el a hiba e 30 monedanan di plata bèk pa e saserdotenan prinsipal i e ansianonan
MAT 27:4 i a bisa nan: “Mi a peka ora mi a traishoná sanger hustu.” Ma nan a bis’é: “Kiko esei tin di haber ku nos? Ta bo asuntu!”
MAT 27:5 Di manera ku el a tira e monedanan di plata den tèmpel, sali bai i horka su kurpa.
MAT 27:6 Ma e saserdotenan prinsipal a kue e monedanan di plata i a bisa: “No tin mag di tira nan den e lugá sagrado di warda tesoro, pasobra esaki ta plaka manchá ku sanger.”
MAT 27:7 Despues ku nan a konsultá ku otro, nan a usa e plaka pa kumpra e tereno di e trahadó di pòchi di klei komo un lugá pa dera stranhero.
MAT 27:8 P’esei, te dia djawe e tereno ei yama Tereno di Sanger.
MAT 27:9 Asina, loke profeta Yeremías* a papia a kumpli, ora el a bisa: “I nan a kue e 30 monedanan di plata, e preis ku algun yu di Israel a kumbiní pa paga p’e,
MAT 27:10 i nan a duna esei pa e tereno di e trahadó di pòchi di klei, manera Yehova a manda mi.”
MAT 27:11 Awor, Hesus tabata pará dilanti di gobernador, i gobernador a puntr’é: “Ta abo ta Rei di e hudiunan?” Hesus a kontest’é: “Ta bo mes ta bisa esei.”
MAT 27:12 Ma ora e saserdotenan prinsipal i e ansianonan tabata akus’é, e no a kontestá nada.
MAT 27:13 Anto Pilato a bis’é: “Bo no ta tende kuantu kos nan ta testiguá kontra bo?”
MAT 27:14 Sinembargo, e no a kontest’é ni un pia di palabra, di manera ku e gobernador a keda masha asombrá.
MAT 27:15 Awor bon, durante e fiesta akí e gobernador tabatin kustumber di pone un prezu, ku e multitut tabata ke, den libertat.
MAT 27:16 Nèt den e dianan ei, nan tabatin un prezu notorio ku yama Barabas detené.
MAT 27:17 Di manera ku ora nan a bini huntu, Pilato a puntra nan: “Kua di nan boso ke pa mi pone den libertat, Barabas òf Hesus, esun ku nan ta yama Kristu?”
MAT 27:18 Pasobra e tabata sa ku ta pa motibu di envidia nan a entregá Hesus.
MAT 27:19 Ademas, ora e tabata sintá riba e stul di hues, su esposa a manda bis’é: “No mete ku e hòmber hustu ei, pasobra awe mi a sufri mashá den un soño pa su motibu.”
MAT 27:20 Pero e saserdotenan prinsipal i e ansianonan a konvensé e multitut pa pidi libertat pa Barabas, ma pa laga mata Hesus.
MAT 27:21 E gobernador a bolbe puntra nan: “Kua di nan dos boso ke pa mi pone den libertat?” Nan a kontestá: “Barabas.”
MAT 27:22 Pilato a puntra nan: “Anto kiko mi ta hasi ku Hesus, esun ku nan ta yama Kristu?” Nan tur a bis’é: “Klab’é na staka!”
MAT 27:23 El a puntra nan: “Pakiko? Ta ki malu el a hasi?” Ma nan a sigui grita mas duru ainda: “Klab’é na staka!”
MAT 27:24 Ora Pilato a mira ku e no tabata logra nada, sino ku mas bien tabata formando un lantamentu, el a kue poko awa, laba su man dilanti di e multitut i bisa: “Mi ta inosente di sanger di e hòmber akí. Ta boso asuntu.”
MAT 27:25 Anto henter e pueblo a kontestá: “Laga su sanger bini riba nos i riba nos yunan.”
MAT 27:26 Anto el a pone Barabas den libertat, pero el a laga suta* Hesus ku zuip i a entreg’é pa nan klab’é na staka.
MAT 27:27 E ora ei e sòldánan di gobernador a hiba Hesus den palasio di gobernador i a reuní henter e trupa di sòldá rònt di dje.
MAT 27:28 I nan a kita su paña i bistié un mantel kòrá bibu.
MAT 27:29 I nan a flèktu un korona di sumpiña i pon’é riba su kabes i a pone un bara den su man drechi. Despues nan a hinka rudia dilanti dje i tabata hasi bofon di dje, bisando: “Saludo, Rei di e hudiunan!”
MAT 27:30 I nan a skupié i a kita e bara for di dje i kuminsá dal e riba su kabes.
MAT 27:31 Finalmente, despues ku nan a hasi bofon di dje, nan a kita e mantel i bistié su paña, i nan a bai kuné pa klab’é na staka.
MAT 27:32 Ora nan tabata sali bai, nan a topa un hòmber di Sirene ku yama Simon. Nan a obligá e hòmber akí karga Hesus su staka.*
MAT 27:33 I ora nan a yega na un lugá ku yama Gólgota, es desir, Lugá di Karpachi,
MAT 27:34 nan a duna Hesus biña mesklá ku un supstansia marga pa bebe; ma ora el a purb’é, el a nenga di beb’é.
MAT 27:35 Despues ku nan a klab’é na staka, nan a tira lòt riba su pañanan pa disidí ken ta keda ku kiko,
MAT 27:36 i nan a kai sinta einan i keda vigil’é.
MAT 27:37 Ademas, riba su kabes nan a pone un bòrchi skirbí ku e siguiente akusashon kontra dje: “Esaki ta Hesus, Rei di e Hudiunan.”
MAT 27:38 Anto nan a kologá dos ladron na staka huntu kuné, ún na su man drechi i ún na su man robes.
MAT 27:39 I e hendenan ku tabata pasa ei banda a kuminsá papia malu di dje, sagudí kabes
MAT 27:40 i bisa: “O, abo ku a bisa ku lo bo basha e tèmpel abou i lant’é bèk den tres dia, salba bo mes awor! Si bo ta yu di Dios, baha for di e staka ei!”
MAT 27:41 Asina e saserdotenan prinsipal tambe, huntu ku e eskriba- i ansianonan, a kuminsá hasi bofon di dje i bisa:
MAT 27:42 “El a salba otro hende, ma e no por salba su mes! Rei di Israel e ta; lag’é baha for di e staka ei, i nos lo kere den dje.
MAT 27:43 El a pone su konfiansa den Dios; wèl si Dios tin plaser den dje, laga Dios libr’é, pasobra e di: ‘Mi ta Yu di Dios.’”
MAT 27:44 Asina tambe, asta e ladronnan ku tabata kologá na staka huntu kuné a kuminsá insult’é.
MAT 27:45 For di 12 or di mèrdia un skuridat a kai riba henter e tera te 3 or djatardi.
MAT 27:46 Rònt di 3 or Hesus a sklama: “Eli, Eli, lama sabagtani?,” es desir: “Mi Dios, mi Dios, pakiko bo a bandoná mi?”
MAT 27:47 Ora algun hende ku tabata pará ei banda a tende esaki, nan a bisa: “At’é ta yama Elías.”
MAT 27:48 Mesora un di nan a kore kue un spòns, dòp e den biña zür, pon’é na un bara i dun’é di bebe.
MAT 27:49 Ma e otronan a bis’é: “Lag’é! Laga nos wak si Elías ta bin salb’é.” [[Un otro hòmber a kue un lansa i hink’é den su kustia, i sanger ku awa a basha for di einan.]]*
MAT 27:50 Hesus a bolbe dal un gritu duru i a hala su último rosea.*
MAT 27:51 I e kortina di tèmpel* a sker na dos, for di ariba te abou, i tera a tembla, i barankanan a splet habri for di otro.
MAT 27:52 I grafnan a habri, i hopi kurpa di e santunan ku a bai sosegá a keda bentá pafó,
MAT 27:53 i esakinan a bira visibel pa hopi hende. (Despues ku Hesus a lanta for di morto, hende ku tabata sali for di santana a drenta den e stat santu.*)
MAT 27:54 Pero ora e ofisial di ehérsito i esnan ku tabata vigilá Hesus huntu kuné a sinti e temblor i mira loke a sosodé, nan a haña masha miedu i a bisa: “Di bèrdat esaki tabata e Yu di Dios.”
MAT 27:55 Ademas, tabatin hopi hende muhé einan ku djaleu tabata para wak kiko ta pasa. Nan a kompañá Hesus for di Galilea pa sirbié;
MAT 27:56 entre nan tabatin Maria Magdalena i Maria, mama di Santiago i Yoses, i tambe e mama di e yunan di Zebedeo.
MAT 27:57 Awor bon, komo ku tabata atardi lat, a bini un hòmber riku di Arimatea ku yama Hose, kende tambe a bira un disipel di Hesus.
MAT 27:58 E hòmber akí a bai serka Pilato i a pidié e kurpa di Hesus. Anto Pilato a duna òrdu pa entregá e kurpa na dje.
MAT 27:59 I Hose a tuma e kurpa, lor’é den lenen fini i limpi
MAT 27:60 i a pon’é den su graf nobo. Tabata un graf ku el a laga koba den baranka. I despues ku el a lora un piedra grandi pone na boka di e graf, el a bai.
MAT 27:61 Pero Maria Magdalena i e otro Maria a keda einan sintá dilanti di e graf.
MAT 27:62 Su siguiente dia, ku tabata despues di e dia di Preparashon,* e saserdotenan prinsipal i e fariseonan a bini huntu dilanti di Pilato,
MAT 27:63 i nan a bis’é: “Señor, nos ta kòrda ku ora e gañadó ei tabata na bida, el a bisa: ‘Despues di tres dia lo mi lanta for di morto.’
MAT 27:64 P’esei, duna òrdu pa tuma medida di siguridat na e graf te ku e di tres dia, pa su disipelnan no bin hòrta su kurpa i bisa e pueblo: ‘El a lanta for di morto!’ E último engaño akí lo ta pió ku esun promé.”
MAT 27:65 Pilato a bisa nan: “Ata un trupa di sòldá pa boso. Bai i vigil’é lo mihó ku boso por.”
MAT 27:66 Di manera ku nan a bai i a sigurá e graf; nan a seya e piedra i pone e sòldánan vigilá.
Bai ariba òf skohe i lesa òf komentá
MAT 28:1
Despues di sabat, ora di dia tabata habri riba e promé dia di siman,* Maria Magdalena i e otro Maria a bin wak e graf.
MAT 28:2 I wak!, un temblor pisá a tuma lugá, pasobra e angel di Yehova a baha for di shelu, yega serka, lora e piedra hala un banda i kai sinta riba dje.
MAT 28:3 Su aparensia tabata manera werlek i su paña tabata blanku manera sneu.
MAT 28:4 Sí, e hòmbernan ku tabata tene warda na e graf a haña asina tantu miedu di dje ku nan a kuminsá tembla i a bira manera hende morto.
MAT 28:5 Ma e angel a bisa e muhénan: “No tene miedu, pasobra mi sa ku boso ta buska Hesus, esun ku nan a klaba na staka.
MAT 28:6 E no ta akinan, pasobra el a ser lantá for di morto, manera el a bisa. Bin mira e lugá kaminda e tabata drumí.
MAT 28:7 Anto bai lihé serka su disipelnan i bisa nan ku el a lanta for di morto, i e ta bayendo Galilea boso dilanti; einan boso lo mir’é. Ta esaki mi a bini pa bisa boso.”
MAT 28:8 Di manera ku nan a bai lihé for di e graf, ku miedu i tòg masha kontentu, i nan a kore bai pa konta e disipelnan.
MAT 28:9 I Hesus a topa e muhénan i a bisa nan: “Bon dia!” Nan a yega serka dje, bùig dilanti dje i kue su pianan tene.
MAT 28:10 Anto Hesus a bisa nan: “No tene miedu! Bai konta mi rumannan i bisa nan ku nan mester bai Galilea, i aya nan lo mira mi.”
MAT 28:11 Miéntras ku nan tabata riba kaminda, algun di e hendenan ku tabata tene warda na e graf a drenta den stat i a konta e saserdotenan prinsipal tur loke a sosodé.
MAT 28:12 I despues ku e saserdotenan prinsipal a reuní ku e ansianonan i konsultá ku otro, nan a duna e sòldánan un kantidat basta grandi di moneda di plata
MAT 28:13 i a bisa nan pa bisa e hendenan: “‘Su disipelnan a bini den anochi i hòrta su kurpa miéntras ku nos tabata drumí.’
MAT 28:14 I si esaki yega na orea di gobernador, nos lo papia kuné pa boso, i boso lo no tin nodi di preokupá.”
MAT 28:15 Di manera ku nan a tuma e monedanan di plata i hasi manera a manda nan, i te dia djawe e palabranan ei a plama entre e hudiunan.
MAT 28:16 Sinembargo, e 11 disipelnan a bai Galilea na e seru kaminda Hesus a bisa nan pa bai.
MAT 28:17 Ora nan a mir’é, nan a bùig su dilanti; ma algun a duda ku tabata Hesus.
MAT 28:18 I Hesus a yega serka nan, i el a papia ku nan, bisando: “Mi a risibí tur outoridat den shelu i riba tera.
MAT 28:19 P’esei bai, i hasi hende di tur nashon mi disipel,* i batisá nan den nòmber* di e Tata i di e Yu i di spiritu santu,
MAT 28:20 i siña nan kumpli ku tur loke mi a manda boso. I wak!, mi ta ku boso tur e dianan, te na konklushon di e era* akí.”
Bai ariba òf skohe i lesa òf komentá